Kontraktor, pekerja tiada kaitan kehilangan Zalina Azman
Oleh MOHD YUNUS YAKKUB

4 Ogos 2022, 4:37 pm
SHAH ALAM – Seorang kontraktor dan dua pekerja yang melakukan pengubahsuaian rumah bekas pembaca berita, Zalina Shaharah Azman di Seksyen 3 di sini didapati tiada kaitan dengan kehilangan wanita itu.
Ketua Polis Daerah Shah Alam, Asisten Komisioner Mohd. Iqbal Ibrahim berkata, ini berdasarkan keterangan yang diambil daripada mereka yang berusia dalam lingkungan 30-an dua minggu lalu.
Katanya, mereka melakukan kerja-kerja pengubahsuaian pada 2019 selepas setahun Zalina membeli rumah itu.
“Ubah suai rumah dilakukan secara berperingkat bermula dengan pendawaian, studio galeri, tempat masak dan rakaman.
“Kos ubah suai adalah RM320,000 dengan dua transaksi pembayaran dilakukan Zalina berjumlah RM260,000 dengan terakhir pada Ogos tahun lalu,” katanya pada sidang akhbar di pejabatnya di sini hari ini.
Zalina yang dilaporkan hilang sejak November tahun lalu.
Beliau memberitahu, kerja-kerja ubah suai rumah Zalina turut dilakukan sewaktu pelaksanaan Perintah Kawalan Pergerakan (PKP).

Zalina, 57, bagaimanapun tidak meneruskan kerja-kerja tersebut kerana tidak mempunyai wang selepas siap kira-kira 60 peratus.
“Setakat ini, sebanyak 20 individu telah diambil keterangan sejak kehilangan wanita tersebut pada hujung tahun lalu,” katanya.
Mengulas mengenai tindakan polis melakukan penggeledahan sebanyak tiga kali di rumah Zalina, Mohd. Iqbal memaklumkan, tindakan itu bagi memastikan pihaknya tidak tertinggal bukti.
“Dalam pemeriksaan terakhir pada 28 Julai lalu, polis merampas komputer riba untuk dianalisis dan beberapa dokumen.
“Pemeriksaan menggunakan Unit Anjing Pengesan (K9) juga gagal mengesan sebarang jejak di rumah tersebut,” tegasnya.
Kosmo! sebelum ini melaporkan kehilangan Zalina sejak sembilan bulan lalu terus menjadi misteri apabila tiada sebarang petunjuk mengenainya sehingga kini. – KOSMO! ONLINE.


KDN rujuk KPN kes pindah anggota bermasalah
Oleh MUHD AFIQ AL-HAFIZ MAT YUSOF

4 Ogos 2022, 4:19 pm
PETALING JAYA – Kementerian Dalam Negeri (KDN) akan mendapatkan maklum balas daripada Polis Diraja Malaysia (PDRM) berkenaan isu menempatkan sembilan anggota polis bermasalah ke Sabah dan Sarawak baru-baru ini.
Menteri Dalam Negeri, Datuk Seri Hamzah Zainudin berkata, pihaknya sedang merujuk perkara itu dengan Ketua Polis Negara, Tan Sri Acryl Sani Abdullah Sani untuk maklumat lanjut.
“Ia sudah diumumkan tetapi belum buat kepastian. Saya sudah bertanya kepada Ketua Polis Negara mengenai perkara ini untuk melihat semuanya,” katanya di sini hari ini.
Beliau berkata demikian selepas merasmikan Majlis Sambutan Hari Pemerdagangan Orang Sedunia yang turut dihadiri Menteri Pembangunan Wanita, Keluarga dan Masyarakat, Datuk Seri Rina Harun di Rumah Perlindungan Wanita Zon Tengah, Sri Damansara hari ini.
Terdahulu, kerajaan Sabah memandang serius berhubung isu pemindahan anggota polis bermasalah ke negeri itu tanpa mendapat pandangan daripada kerajaan negeri terlebih dahulu.
Kosmo! pada 30 Julai lalu melaporkan, sembilan anggota polis berpangkat Konstabel hingga Sub Inspektor disiasat selepas disyaki terlibat dalam kes pemerasan seorang ahli perniagaan berkaitan dadah di Gombak.

Sementara itu, ketika ditanya mengenai penafian dibuat Jabatan Perkhidmatan Awam berkenaan ketua pengarahnya mengeluarkan kata-kata kesat terhadap pegawai kanan imigresen di Lapangan Terbang Antarabangsa Kuala Lumpur (KLIA), Hamzah berkata, pihaknya akan melakukan siasatan berhubung perkara itu.
“Saya sudah mengarahkan Ketua Pengarah Imigresen untuk melakukan siasatan lanjut, mendalam dan terperinci agar tiada mana-mana individu akan merosakkan imej sesiapa,” ujarnya.
Dalam kejadian sekitar pukul 8.40 hingga 9.40 pagi semalam, seorang pegawai yang bertugas sebagai Ketua Operasi Imigresen di KLIA dimarahi oleh pegawai tinggi kerajaan di khalayak ramai kerana tiada pegawai Imigresen ditempatkan di kaunter bilik VIP sewaktu ketibaannya di bilik berkenaan. – KOSMO! ONLINE.


AUG 2022: Masih ada peluang ‘lanyak’ Thailand
Oleh MUHAMMAD ZUHAILY BADLISHAH

4 Ogos 2022, 4:31 pm
UBON RATCHAHANI – Hasrat skuad sepak takraw negara untuk memalukan tuan rumah Sukan Universiti ASEAN (AUG) 2022, Thailand masih belum tercapai.
Ia susulan kekalahan 0-3 Malaysia kepada Thailand pada aksi terakhir liga sepusingan acarra sepak takraw berpasukan di Sekolah Benjamamaharaj hari ini.
Regu pertama negara diwakili Zuhri Zain, Amir Syahiran Mohd. Fuzi dan Muhamad Aiman Hakim Zahari tewas 13-21, 12-21.
Harapan diletakkan kepada regu kedua untuk bangkit mengimbangi keputusan juga tidak kesampaian apabila trio Faisal Fuad, Mohamad Nazhan Noor Azmi dan Nur Haziq Norali juga tewas 11-21, 12-21.
Nasib sama dialami regu ketiga Malaysia yang menampilkan Mohammad Imran Omar, Khairul Hafifi Tajudin dan Wan Muhammad Syazwan Wan Mohd. Asri selepas tewas 21-15, 13-21, 14-21.
Ia sekali gus membolehkan Thailand meraih pingat emas bagi acara tersebut, manakala skuad negara terpaksa akur meraih perak.

Namun, kem sepak takraw negara masih ada peluang untuk menebus kekecewaan itu apabila turun bersaing dalam kategori regu dan double yang menggunakan format kalah mati di venue sama bermula esok. – KOSMO! ONLINE


Kerajaan tidak bertanggungjawab tuntutan kerugian atas tanah rizab
Oleh MOHAMAD HAFIZI BIN MOHD SAID

4 Ogos 2022, 4:40 pm
TAPAH – Kerajaan Perak tidak akan bertanggungjawab terhadap tuntutan kerugian yang dikemukakan oleh mana-mana pihak di atas tanah bukan hak milik termasuk tanah rizab.
Menteri Besar Perak, Datuk Seri Saarani Mohamad berkata, orang ramai sepatutnya sedar bahawa apabila mereka menggunakan tanah kerajaan tanpa kebenaran ia mempunyai risiko untuk menanggung kerugian apabila tanah tersebut diambil semula.
“Sesiapa sahaja yang bercucuk tanam guna tanah kerajaan tanpa kebenaran ia ada risiko untuk menanggung kerugian apabila kerajaan nak balik atau pemilik tanah hendak balik, dia terpaksa pergi.
“Tidak ada ganti rugi kepada segalanya itu, sebab tidak ada siapa yang buat silap itu melainkan orang berkenaan,” katanya kepada pemberita selepas hadir pada Program Saarani Bersama Bekas Askar (Sebekas) Parlimen Tapah, di Dewan Merdeka di sini hari ini.
Menurut Saarani, sesiapa sahaja rakyat di negeri ini sekiranya ingin menduduki mana-mana tanah mereka perlu mengenal pasti siapa pemiliknya terlebih dahulu dan sekiranya ia bukan kepunyaan mana-mana pihak tanah berkenaan merupakan hak milik kerajaan negeri.
“Walaupun kita rakyat Perak, kita tidak boleh sewenangnya masuk tanah kerajaan kerana tanah kerajaan ini anda perlu mohon sebelum buat rumah, cucuk tanam dan sebagainya di pejabat tanah dan isi borang.

“Sudah pasti pejabat tanah akan tanya tiap-tiap jabatan teknikal dan kalau semua jabatan mengatakan tiada halangan tanah itu diluluskan biasanya kita luluslah, tapi bila akan diambil semula ia harus diserahkan,” katanya.
Saarani berkata demikian ketika diminta mengulas laporan media berkenaan nasib seorang peneroka tanah kerajaan yang diusahakan dengan tanaman kelapa sawit di Kampung Air Tenang, Tukang Sidin, di Teluk Intan, Mohamad Anuar Arshad, 56, apabila kediamannya dirobohkan minggu lalu. – KOSMO! ONLINE


Ainul Mardhiah semakin sihat, doktor hentikan penggunaan ventilator
Oleh ALWANI ZAFIRAH

4 Ogos 2022, 4:14 pm
PETALING JAYA – Adik Ainul Mardhiah Ahmad Safiuddin kini dalam keadaan yang lebih baik selepas hampir lima hari berada di unit rawatan rapi Pediatrik (PICU) bagi mendapatkan rawatan susulan akibat terkena jangkitan kuman.
Bapanya, Ahmad Safiuddin Ahmad Razak memaklumkan anaknya menunjukkan perkembangan yang baik pada hari ini dan kemungkinan doktor akan cuba menghentikan penggunaan ventilator.
“Ainul bertambah baik hari ini, doktor akan cuba ‘off ventilator’ dan anak saya masih berada dirawat di PICU.
“Doktor belum bagi apa-apa perkembangan mengenai berapa lama Ainul perlu berada di PICU kerana masih banyak prosedur rawatan yang mereka perlu lakukan,” katanya ketika dihubungi Kosmo! hari ini.
Saifuddin juga bersyukur kerana anaknya itu dilihat menunjukkan peningkatan yang baik setiap hari dan mengharapkan agar orang ramai terus mendoakan kesihatan Ainul. – KOSMO! ONLINE


Dua premis jual barang tiruan kena serbu di P. Pinang
Oleh SAFINA RAMLI

4 Ogos 2022, 4:49 pm
GEORGE TOWN – Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang menyerbu dua premis disyaki menjual barangan tiruan berjenama antarabangsa di Gelugor dan Jelutong di sini semalam.
Ketua Pegawai Penguatkuasanya, A. Mogan berkata, serbuan pada pukul 2 petang itu melibatkan 11 pegawai serta dua wakil pemilik cap dagangan.
Menurutnya, serbuan pertama di Kampung Kastam, Gelugor melibatkan premis menjual pakaian, kasut, tali pinggang, topi dan beg manakala serbuan kedua pula di sebuah rumah di Lintang Sungai Pinang, Jelutong.
“Dalam serbuan di lokasi pertama, empat lelaki warga tempatan yang juga pekerja berada di dalam premis.
“Kami menyita 44 buah beg, 37 helai t-shirt, 78 pasang selipar, 16 unit tali pinggang, 15 unit topi disyaki tiruan bernilai M9,130,” katanya dalam kenyataan di sini hari ini.
KPDNHEP merampas 336 minyak wangi bernilai RM5,376 disyaki menggunakan cap dagangan palsu di lokasi kedua. Seorang lelaki tempatan yang merupakan pemilik rumah ditahan. KOSMO! ONLINE


PGA rampas 12 ekor anak anjing seludup bernilai RM96,000
Oleh ROSMIZAN RESDI

4 Ogos 2022, 4:33 pm
KOTA BHARU – Batalion 8 Pasukan Gerakan Am (PGA) merampas sebanyak 12 ekor anak anjing baka Cyprus Poodle dan Pomeranian yang diseludup dari negara jiran selepas menahan seorang lelaki di Pangkalan Haram Jali, Kampung Jenub dekat Tanah Merah kelmarin.
Kesemua haiwan bernilai RM96,000 itu dirampas selepas anggota PGA menyerbua sebuah kereta yang diletakkan berhampiran pangkalan haram tersebut kira-kira pukul 12 tengah hari.
Pemangku Ketua Polis Kelantan, Datuk Muhamad Zaki Harun berkata, ketika intipan dijalankan, sebuah perahu dari arah Thailand dengan membawa beberapa bakul menuju ke tebing sungai.
Menurutnya, beberapa lelaki dilihat memunggah bakul-bakul ke dalam sebuah kereta yang sedang menunggu di kawasan berhampiran pengkalan haram berkenaan.
“Anggota PGA terus membuat serbuan sebelum kesemua lelaki yang memunggah barang itu berjaya melarikan diri, namun polis sempat menahan pemandu kereta tersebut yang berusia 59 tahun.
“Pemeriksaan di dalam kereta itu telah menjumpai lima buah sangkar yang mengandungi 12 ekor anjing jenis ‘Cyprus Poodle’ dan ‘Pomeranian’,” katanya pada sidang akhbar di Ibu pejabat Polis Kontinjen Kelantan, di sini hari ini.

Katanya, kesemua rampasan anjing itu diserahkan kepada Jabatan Perkhidmatan Kuarantin dan Pemeriksaan Malaysia (Maqis) dan kes disiasat mengikut Seksyen 11 (1) Akta Maqis 2011. – KOSMO! ONLINE


BN perlu jadi parti dominan PRU-15
Oleh MOHAMAD HAFIZI BIN MOHD SAID

4 Ogos 2022, 4:31 pm
TAPAH – Barisan Nasional (BN) perlu menjadi sebuah parti dominan sekiranya ingin memegang tampuk pemerintahan jika gagal memperoleh majoriti membentuk kerajaan selepas Pilihan Raya Umum ke-15 (PRU-15) kelak.
Pengerusi BN Perak, Datuk Seri Saarani Mohamad berkata, situasi politik di Perak membuktikan meskipun BN hanya memenangi 25 kerusi Dewan Undangan Negeri (DUN), parti berkenaan berjaya mentadbir negeri ini ekoran ia merupakan sebuah parti yang dominan.
“Di Perak kita stabil sebab kita ada parti yang dominan walaupun tidak cukup 30 kerusi, namun ada parti dominan dengan 25 kerusi iaitu BN dan parti lain akan akur.
“Di Perak BN pernah memerintah, Pakatan Harapan (PH) pernah memerintah, Perikatan Nasional (PN) pernah memerintah dan saya dapati zaman saya mengetuai (kerajaan Perak) amanlah sikit sebab pertama kita berlaku adil kepada semua (parti) dan keduai kita dominan,” katanya.
Beliau berkata demikian kepada pemberita selepas hadir pada Program Saarani Bersama Bekas Tentera (Sebekas) Parlimen Tapah, di Dewan Merdeka di sini hari ini.
Menurut Saarani, meskipun terdapat penganalisis politik yang tidak menolak kemungkinan tiada parti akan mendapat majoriti untuk menubuhkan kerajaan jika berlaku pertembungan tiga penjuru antara BN, PH dan PN, ia tidak semestinya benar.

Katanya, Pilihan Raya Negeri (PRN) Melaka dan Johor membuktikan ramalan penganalisis politik bahawa akan berlaku keadaan dimana tidak ada parti yang boleh menubuhkan kerajaan tidak tepat. – KOSMO! ONLINE


Tiada kes positif Covid-19 di Penjara Reman P. Pinang
Oleh SAFINA RAMLI

4 Ogos 2022, 4:18 pm
GEORGE TOWN -Tiada kes positif Covid-19 dicatatkan di Penjara Reman Pulau Pinang sejak Jun tahun lalu ekoran kawalan ketat yang dijalankan bagi mengelak penularan wabak itu.
Pengarah Penjara Reman Pulau Pinang, Mohamad Jusoh Ismail berkata, beberapa prosedur operasi standard yang ketat dijalankan bagi sebarang kemasukan banduan baharu ke penjara berkenaan bagi memastikan Penjara Reman Pulau Pinang bebas wabak berkenaan.
“Sejak Jun tahun lalu, tiada kes positif Covid-19 dicatatkan dalam kalangan penghuni Penjara Reman Pulau Pinang.
“Kita menyaring dengan ketat kemasukan banduan baharu di mana mereka akan dikuarantin terlebih dahulu di Penjara Satelit Bukit Mertajam dan kemudian akan dikuarantin sekali lagi di Penjara Reman Pulau Pinang sebelum ditempatkan di dalam sel,” katanya selepas majlis sambutan Maal Hijrah di Penjara Reman Pulau Pinang di sini hari ini.
Seramai 340 penghuni penjara tersebut mengikuti program ceramah khas dari penceramah bebas, Datuk Dr. Danial Zainal Abidin sempena majlis sambutan Maal Hijrah peringkat Penjara Reman Pulau Pinang.
Menurutnya, setakat ini kira-kira 98 peratus penghuni penjara berkenaan telah divaksin dengan vaksin jenis Cansino dan Kementerian Kesihatan (KKM) sentiasa menjalankan pemantauan secara berkala bagi memastikan penghuni bebas daripada Covid-19.

“Hanya sekitar dua peratus sahaja banduan yang masih belum menerima vaksin Covid-19 kerana mereka adalah penghuni baharu di penjara ini.
“Pihak kami juga akan menghantar laporan kepada KKM mengenai situasi terkini keadaan Covid-19 di penjara dan pihak KKM turut memantau keadaan di sini,” ujarnya.
Dalam pada itu, katanya, setakat ini terdapat 1,058 banduan di Penjara Reman Pulau Pinang dan keadaannya masih dalam kawalan.
“Kapasiti penjara ini adalah sekitar 700 hingga 1,200 orang dan setakat ini masih boleh dihuni dengan selesa,” tambahnya. – KOSMO! ONLINE


KDN siasat dakwaan nelayan asing dilatih sebagai militia
Oleh MUHD AFIQ AL-HAFIZ MAT YUSOF

4 Ogos 2022, 4:27 pm
PETALING JAYA – Kementerian Dalam Negeri (KDN) akan menjalankan siasatan berhubung dakwaan satu kajian yang mengkategorikan nelayan Vietnam sebagai angkatan laut atau militia yang terlatih dan dibentuk sebagai pasukan nelayan profesional.
Menteri Dalam Negeri, Datuk Seri Hamzah Zainudin berkata, siasatan sentiasa dilakukan ke atas segala dakwaan atau perkara yang berlaku.
“Jika ada kesalahan yang dilakukan mana-mana pihak, kita akan tangkap dan sekiranya dikesan terdapat bukti seperti yang dimaklumkan dan masalah antara dua negara, pihaknya akan membincangkan dengan negara terbabit.
“Tapi jika kesalahan itu adalah melibatkan individu tertentu sama ada warga luar atau dalam, kita akan gunakan undang-undang yang sedia ada,” katanya selepas merasmikan Majlis Sambutan Hari Pemerdagangan Orang Sedunia di Rumah Perlindungan Wanita Zon Tengah di Sri Damansara di sini hari ini.
Terdahulu, media melaporkan Penganalisis Pertahanan, Zaki Salleh berkata, memetik kajian National Institute for South China Sea Studies (NISCS) iaitu organisasi penyelidikan China yang berpangkalan di Hainan, para penganalisisnya mengkategorikan nelayan Vietnam sebagai angkatan laut atau militia yang terlatih dan dibentuk sebagai pasukan nelayan profesional.
Ini kerana angkatan nelayan penting sebagai salah satu penyumbang pada hasil makanan negara berkenaan selain sumbangan ekonomi.

Kajian NISCS pula menganggarkan militia nelayan Vietnam semakin membesar berbanding 12 tahun lalu dengan anggaran antara 46,000 hingga 70,000 orang yang dibahagikan mengikut wilayah operasi masing-masing. – KOSMO! ONLINE.


Gagal seleweng 2,000 liter diesel bersubsidi di Bukit Mertajam
Oleh ISWAN SHAFIQ ISA

4 Ogos 2022, 4:08 pm
SEBERANG PERAI – Dua lelaki ditahan manakala kira-kira 2,000 liter minyak diesel yang disimpan dalam sebuah tangki khas dirampas dalam serbuan di sebuah stesen minyak di Jalan Baru, Bukit Mertajam di sini, petang semalam.
Operasi bermula pukul 6 petang itu dijalankan sepasukan Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang.
Ketua Pegawai Penguatkuasanya, A. Mogan berkata, tangkapan ke atas suspek dan rampasan dilakukan hasil risikan serta maklumat yang diperolehi sebelum ini.
Menurutnya, pihaknya terlebih dahulu menjejaki lori jenis Daihatsu berwarna merah dengan muatan seberat dua tan itu dan ternampak suspek sedang mengisi minyak diesel dalam keadaan mencurigakan.
“Hasil siasatan mendapati, lori tersebut mempunyai satu tangki berkapasiti 2500 liter yang telah diubahsuai dan ditempatkan di belakang kenderaan berkenaan.
“Dua lelaki yang ditahan itu pula terdiri daripada warga tempatan dengan seorang daripadanya merupakan pemandu (lori) dan seorang lagi adalah pembantu,” katanya dalam satu kenyataan di sini hari ini.

Menurut beliau, selain tangki simpanan, turut dirampas dalam serbuan tersebut adalah satu unit motor pam elektrik dan satu unit hos paip dengan anggaran nilai keseluruhan rampasan berjumlah RM17,000.
Kes tersebut akan disiasat di bawah Akta Kawalan Bekalan 1961.
Tambahnya, KPDNHEP Pulau Pinang ingin mengingatkan orang ramai supaya tidak menyalahgunakan barang kawalan bersubsidi selain mengalu-alukan sebarang maklumat atau aduan daripada orang awam berhubung aktiviti penyelewengan barang kawalan bersubsidi ketika ini. – KOSMO! ONLINE


9 anggota kes peras ugut belum dipindahkan ke Sabah, Sarawak
Oleh IVAN AMIRUL

4 Ogos 2022, 4:13 pm
KOTA KINABALU – Ketua Polis Negara, Tan Sri Acryl Sani Abdullah Sani memaklumkan setakat ini sembilan anggota dikaitan dengan kes peras ugut di Selangor belum dipindahkan ke Sabah dan Sarawak.
“Kita mengambil maklum semua permintaan kerajaan Sabah dan Sarawak mengenai isu ini. Semua mereka (sembilan anggota polis) belum lagi dipindahkan ke Sabah dan Sarawak.
“Kita juga akan mengkaji semula pemindahan semua anggotanya ke Sabah dan Sarawak. Apa sahaja maklumat mengenai isu ini kita akan salurkan melalui Unit Komunikasi Korporat PDRM,” katanya.
Beliau berkata demikian ketika sidang media sempena Mesyuarat Operasi Bersepadu Khazanah (OBK) hari ini.
Terdahulu, Timbalan Ketua Polis Selangor, Datuk S Sasikala Devi menyatakan sembilan anggota polis disiasat selepas dipercayai terlibat kes peras ugut seorang ahli perniagaan di Gombak, Selangor mengenai pemilikan dadah baru-baru ini.
Menurutnya, semua anggota berkenaan ditempatkan untuk bertugas di Sabah dan Sarawak.


73 penjawat awam ditahan kes pemerdagangan orang
Oleh MUHD AFIQ AL-HAFIZ MAT YUSOF

4 Ogos 2022, 3:54 pm
PETALING JAYA – Seramai 73 penjawat awam telah ditahan sejak tahun 2020 bagi siasatan di bawah kesalahan pemerdagangan orang.
Menteri Dalam Negeri, Datuk Seri Hamzah Zainudin berkata, berdasarkan statistik Polis Diraja Malaysia (PDRM), seramai 33 penjawat awam disiasat dan 13 daripadanya telah dituduh di mahkamah, 16 dibebaskan dan empat lagi masih dalam siasatan.
“Bagi statistik Jabatan Imigresen (JIM) pula, 40 individu telah disiasat membabitkan enam di bawah Akta Suruhanjaya Pencegahan Rasuah Malaysia 2009, siasatan imigresen (5 orang) dan 27 orang telah dikenakan tindakan tatatertib, buang kerja serta dua telah meletak jawatan.
“Kita beri tumpuan ke atas perkara ini apabila menerima aduan daripada semua pihak dan seluruh dunia, kita cuba segala ada di tangan kita ini kalau perlu ditambah baik kita beri penambahbaikan. Kita tidak mahu lagi dalam negara ada perhambaan moden yang menjadikan imej negara buruk.
“Sebab itu apa yang kita perlu hari ini adalah kerjasama kerana kita menggunakan dua undang-undang iaitu Akta Anti Pemerdagangan Manusia dan Anti penyeludupan Migran 2007 (ATIPSOM) dan Akta Imigresen 1959/63,” katanya di sini hari ini.
Beliau berkata demikian selepas merasmikan Majlis Sambutan Hari Pemerdagangan Orang Sedunia yang turut dihadiri Menteri Pembangunan Wanita, Keluarga dan Masyarakat, Datuk Seri Rina Harun di Rumah Perlindungan Wanita Zon Tengah, Sri Damansara hari ini.

Dalam pada itu, ketika diminta mengulas mengenai laporan Malaysia kekal pada tahap tiga dalam Laporan Tahunan Jabatan Negara Amerika Syarikat (AS) Mengenai Pemerdagangan Orang (US Tip Report) 2022, beliau berkata, pihaknya akan mendokumentarikan operasi serbuan dan tangkapan yang dijalankan.
“Beberapa tahun sebelum ini, kita hanya menerima laporan bertulis yang diberikan untuk Laporan Tahunan Jabatan Negara AS dan kali ini saya mahukan video-video menangkap dan operasi dilakukan. Bila buat tangkapan atau dibebaskan, akan dijadikan satu dokumentari bahawa ini tugas yang telah kita lakukan,” jelasnya. – KOSMO! ONLINE.


Projek Perlindungan Sosial Malaysia fokus kebajikan golongan rentan
Oleh AMREE AHMAD

4 Ogos 2022, 3:31 pm
PUTRAJAYA – Selepas Pangkalan Data Perlindungan Sosial (PDPS) diperkenalkan akhir Mac lalu, Projek Perlindungan Sosial Malaysia pula dilancarkan dengan memfokuskan kepada kebajikan golongan rentan.
Uniknya, projek khas diuruskan oleh Unit Penyelarasan Pelaksanaan (ICU) Jabatan Perdana Menteri (JPM) itu akan turut mendapat kerjasama erat daripada Pertubuhan Bangsa Bersatu (PBB).
Menerusi Agensi Program Pembangunan PBB (UNDP), kedua-dua pihak itu bakal melakukan koordinasi dan memudah cara usaha perlindungan sosial tempatan agar lebih berdaya cekap.
Ketua Pengarah ICU JPM, Datuk Ruji Ubi berkata, projek berkenaan akan menyokong PDPS yang dilancarkan oleh Perdana Menteri, Datuk Seri Ismail Sabri Yaakob pada 23 Mac lepas.
“Kami gembira dapat bekerjasama dengan UNDP dalam sokong segala sistem perlindungan sosial yang lebih inklusif dan lestari,” katanya ketika berucap pada acara pelancaran itu, di sini hari ini.
Selain perasmian, acara tersebut turut diisi dengan ucap tama Penolong Setiausaha Agung PBB, Kanni Wignaraja serta Wakil Tetap UNDP Malaysia, Singapura dan Brunei, Niloy Banerjee.

Lebih 100 peserta yang terdiri daripada para penggubal polisi awam yang meliputi pelbagai agensi PBB selain badan pemikir tempatan dan antarabangsa itu menghadiri program berkenaan.
Projek Perlindungan Sosial Malaysia dengan tema ‘Pengukuhan Dasar demi Pertumbuhan dan Inklusif’ merupakan usaha sama antara kerajaan dan UNDP dengan sasaran kelompok rentan.
Program jangka panjang secara berterusan itu bermatlamat membantu golongan terkesan pasca pandemik Covid-19 untuk kembali pulih dengan akhirnya mengurangkan jurang sosioekonomi.
Mengulas lebih lanjut, Ruji menambah, projek khas tersebut merupakan inisiatif kesinambungan usaha Majlis Perlindungan Sosial Malaysia (MySPC) yang diwujudkan kerajaan pada 2019 lalu.
“Dengan dibarisi 15 menteri dan empat jawatankuasa kerja diselaraskan ICU JPM sebagai sekretariat, majlis ini turut membuktikan iltizam kerajaan untuk membantu rakyat yang rentan,” tegasnya.
Bahkan ujar beliau, PDPS yang bakal beroperasi sepenuhnya menjelang 2025 nanti, akan meningkatkan kecekapan penyampaian perkhidmatan untuk golongan sasar secara lebih optimum. – KOSMO! ONLINE


4 keluarga tinggal sehelai sepinggang
Oleh AIMUNI TUAN LAH

4 Ogos 2022, 4:04 pm
GUA MUSANG – Seramai 11 orang yang terdiri daripada empat keluarga di Felda Chiku 3 di sini tinggal sehelai sepinggang selepas sebuah rumah separa batu yang menjadi tempat tinggal mereka musnah dalam kebakaran malam tadi.
Dalam kejadian kira-kira pukul 9.40 malam itu, semua ahli keluarga sedang berehat dan menonton televisyen sebelum menyedari api marak dari salah sebuah bilik rumah berkenaan.
Mangsa, Hasiah Saat, 59, yang merupakan seorang peneroka berkata, dia tinggal bersama tiga orang anak, dua menantu dan lima cucu di rumah berkenaan.
Katanya, mereka tidak sempat menyelamatkan barangan berharga dan mengalami kerugian dianggarkan lebih RM100,000 apabila enam buah motosikal dan sebuah kereta turut hangus dalam kebakaran itu.
“Sebelum kejadian, saya bersama anak dan cucu sedang menonton televisyen sebelum mendengar jeritan salah seorang daripada anak yang menyurh kami semua lari.
“Kami terkejut sebelum menyedari api sudah marak membakar bilik tidur binaan kayu di bahagian tingkat atas rumah,” katanya ketika ditemui pemberita di lokasi kejadian.

Anak kedua Hasiah, Nik Suhana Nik Hassan, 38, pula berkata, mereka sedih apabila rumah yang menjadi tempat tinggalnya sejak lahir musnah sekelip mata dalam kebakaran.
Katanya, dia juga bersyukur apabila semua ahli keluarganya selamat termasuklah seorang bayinya yang berusia tujuh bulan.
“Kami kini tinggal menumpang di rumah adik beradik lain di kawasan berhampiran buat sementara waktu,” katanya.
Sementara itu, Ketua Balai Bomba dan Penyelamat Gua Musang, Mohd. Arifuddin Akif Mohd. Noor ketika dihubungi berkata, pihaknya menerima penggilan kecemasan pada pukul 9.53 malam dan kebakaran dapat dikawal pada pukul 12.35 tengah malam.
Katanya, punca kejadian masih dalam siasatan. – KOSMO! ONLINE


Dean Henderson label Manchester United penipu besar
Oleh KOSMO!

4 Ogos 2022, 3:33 pm
MANCHESTER – Penjaga gol baharu Nottingham Forest, Dean Henderson nyata tidak lagi dapat membendung rasa kecewa terhadap bekas kelabnya, Manchester United sehingga melabel kelab itu sebagai penipu besar.
Selepas melengkapkan proses pinjaman ke Nottingham Forest, Henderson turut akui yang dia cukup berang apabila United langsung tidak memenuhi janji yang diberikan kepadanya untuk mengisi slot sebagai pilihan utama bagi menggantikan David de Gea.
“Untuk bercakap jujur, ia mungkin menjadi tempoh 12 bulan yang paling sukar dalam karier saya dan saya begitu gembira apabila dapat keluar daripada situasi itu. Sejak perbincangan, selepas pulang dari Euro, saya akan kembali ke United sebagai penjaga gol nombor satu.
“Selepas itu, saya dijangkiti Covid-19 dan tiada seorang pun membuat tindakan mengenai apa yang mereka janjikan kepada saya. Saya begitu kecewa.
“Sepanjang berada di sana selama 12 bulan, memang sesuatu yang merugikan dan ia satu jenayah,” katanya.
Musim lalu, penjaga gol dari Sepanyol, David de Gea membuat 46 penampilan dalam semua pertandingan dan Henderson hanya mampu tampil tiga kali pada aksi Piala FA, Piala Liga Inggeris dan Liga Juara-Juara.

Henderson juga mengakui yang dia enggan bercakap atau turun berlatih di bawah pengendali baharu, Erik ten Hag kerana mahu memastikan penghijrahan ke Nottingham Forest dicapai. – AGENSI


Alat sulit ‘patah’ ketika hubungan intim ganas dengan isteri
Oleh KOSMO!

4 Ogos 2022, 3:32 pm
JAKARTA – Alat sulit seorang lelaki berusia 50 tahun di Indonesia dipercayai ‘patah’ melakukan hubungan intim ganas bersama isterinya, lapor portal berita MailOnline semalam.
Lelaki dengan identitinya tidak didedahkan itu mengunjungi hospital seorang diri dan mengadu bahawa zakarnya telah membengkak selama empat jam.
Menurut penjelasan doktor, lelaki itu memberitahu dia berasa zakarnya ‘patah’ ketika melakukan hubungan intim bersama isterinya dan mengalami hilang ereksi selain uretranya mula berdarah.
Dalam penulisan sebuah jurnal perubatan, pakar berkata bahawa pesakit itu mengalami kesakitan yang dahsyat dan tidak dapat membuang air kecil.
Doktor yang memeriksa zakar lelaki itu menyifatkan zakarnya kelihatan berwarna ungu dan bengkok seperti sayur terung.
Mereka percaya pesakit berkenan telah melakukan hubungan intim yang agak ganas lalu menyebabkan zakarnya terkena perineum (kawasan antara dubur dan alat kelamin) atau tulang dubur isterinya.

Dalam International Journal of Surgery Case Reports, doktor menjelaskan bahawa pesakit itu dikejarkan untuk menjalani pembedahan kecemasan selama dua jam selepas tiba di Hospital Besar Dr. Soetomo di Jawa.
Empat bulan selepas pembedahan, pesakit itu ‘tidak mempunyai aduan yang serius’ dan hanya tinggal balutan kecil di zakarnya.
Dia boleh membuang air kecil dan melakukan hubungan seks tanpa rasa tidak selesa. – Agensi


Mahkamah: Saya tipu kerajaan negeri, rakyat Pulau Pinang – Zarul
Oleh NORLIZAH ABAS

4 Ogos 2022, 3:47 pm
KUALA LUMPUR – Seorang ahli perniagaan mengaku di Mahkamah Sesyen di sini hari ini, beliau menipu ketika mendedahkan syarikatnya menerima ancaman daripada orang tengah yang mahukan wang perlindungan selepas mendakwa mereka mempunyai hubungan rapat dengan kepimpinan Barisan Nasional (BN).
Datuk Zarul Ahmad Mohd. Zulkifli, 62, berkata, pendedahan pada sidang media itu dibuat selepas beliau menjalani tahanan reman ekoran disiasat oleh Suruhanjaya Pencegahan Rasuah Malaysia (SPRM) sekitar Januari 2018.
Sidang media itu yang diadakan empat tahun lalu antara lain menjelaskan perkembangan projek terowong dasar laut di Pulau Pinang yang kemudian disiarkan dalam portal berita Free Malaysia Today (FMT) bertarikh 2 Julai 2018 bertajuk `It was like someone putting a gun to our heads’.
Pada sidang media itu, Zarul Ahmad yang ketika itu Pengarah Consortium Zenith Beijing Urban Construction Group Sdn. Bhd. (CZBUCG) menyatakan, beliau hanya berani mendedahkan ancaman yang diterimanya selepas berlaku pertukaran kerajaan.
Ketika disoal balas oleh peguam Gobind Singh Deo yang mewakili Lim Guan Eng, Zarul Ahmad mengaku menipu rakyat Pulau Pinang, kerajaan negeri dan juga pegawai-pegawai syarikatnya selepas disiasat oleh SPRM.
“Saya membuat pendedahan pada sidang media selepas disuruh oleh Lim Guan Eng, ujar Zarul Ahmad pada perbicaraan terhadap bekas Ketua Menteri Pulau Pinang itu atas pertuduhan pindaan menggunakan kedudukannya untuk menerima suapan wang RM3.3 juta.

Suapan itu didakwa sebagai tindakan membantu syarikat milik Zarul Ahmad dilantik melaksanakan projek mega terowong dasar laut dan jalan utama di negeri itu yang bernilai RM6.3 bilion.
Sewaktu ditanya Gobind siapa individu yang menjadi orang tengah tersebut, saksi pendakwaan ke-23 itu menamakan Ahli Parlimen Baling, Datuk Seri Abdul Azeez Abdul Rahim manakala seorang ahli perniagaan, Gnanaraja didakwanya sebagai penipu.
Gobind: Siapa penipu itu? Gnanaraja?
Zarul: Saya tidak ingat kerana ramai sangat yang ingin ambil kesempatan namun saya dapat nyatakan salah seorang daripadanya ialah Gnanaraja.
Gobind: Individu yang mendakwa mereka ada pengaruh dalam kerajaan dan ketika itu di bawah BN?
Zarul: Betul
Gobind: Siapa pemimpin kanan di Putrajaya yang dimaksudkan?
Zarul: Saya tidak dimaklumkan secara spesifik.
Gobind: Tapi Perdana Menteri ketika itu ialah Najib?
Zarul: Ya.
Gobind: Sebab itu kamu beri wang kerana dikatakan Najib yang perlukannya?
Zarul: Ya.
Pada prosiding itu, Gobind turut memohon agar artikel hasil tulisan Raja Petra Kamarudin yang disiarkan dalam portal Malaysia Today pada 4 Mac 2019 dikemukakan kepada mahkamah.
Bagaimanapun, Timbalan Pendakwa Raya Datuk Wan Shaharuddin Wan Ladin memohon tempoh hingga esok bagi membolehkan kedua-dua pihak berhujah berhubung permohonan itu.
Perbicaraan di hadapan Hakim Azura Alwi bersambung esok.
Mahkamah sedang mendengar perbicaraan terhadap Guan Eng atas pertuduhan pindaan menggunakan kedudukannya untuk menerima suapan wang RM3.3 juta sebagai tindakan membantu syarikat milik Zarul Ahmad dilantik melaksanakan projek itu yang bernilai RM6.3 bilion.
Tertuduh didakwa melakukan perbuatan itu di antara bulan Januari 2011 dan Ogos 2017 di Pejabat Ketua Menteri Pulau Pinang, Tingkat 28, KOMTAR.
Dia didakwa mengikut Seksyen 23(1) Akta Suruhanjaya Pencegahan Rasuah Malaysia 2009 (Akta 694) yang memperuntukkan penjara maksimum 20 tahun dan tidak kurang daripada lima kali ganda jumlah atau nilai suapan atau RM10,000 atau mana-mana yang lebih tinggi jika sabit kesalahan.
Selain itu, beliau didakwa terhadap tuduhan pindaan meminta suapan iaitu balasan berharga berupa 10 peratus daripada keuntungan yang akan diperoleh Zarul Ahmad sebagai upah membantu syarikat miliknya dilantik melaksanakan projek itu.
Kesalahan itu didakwa dilakukan di antara pukul 12.30 pagi dan 2 pagi, pada bulan Mac 2011 berhampiran Hotel The Gardens, Lingkaran Syed Putra, Mid Valley City di sini.
Ahli Parlimen Bagan itu turut didakwa atas dua pertuduhan menyebabkan dua lot tanah milik Kerajaan Negeri Pulau Pinang yang bernilai RM208.8 juta dilupuskan kepada syarikat pemaju berkaitan projek terowong dasar laut di sana. – KOSMO! ONLINE


Perlu berjaga-jaga makan jamu yang janji penyakit hilang
Oleh KOSMO!

4 Ogos 2022, 3:35 pm
PETALING JAYA – Ramai wanita hari ini memilih mengamalkan pemakanan jamu untuk kesihatan dalaman dan luaran badan.
Namun, perlu diingatkan untuk terus berjaga-jaga dalam memilih produk jamu agar tidak mengundang kemudaratan.
Pakar perubatan, Dr. Sharmina Kamal memaklumkan agar pengguna harus selidik dan memahami kandungan bahan yang dicampur dalam menghasilkan jamu tersebut sebelum mengamalkannya.
“Kena kenalpasti bahan dan ramuan jamu, takut ia tidak sesuai pada badan atau pada yang mempunyai alahan.
Tambah Dr. Sharmina, jamu merupakan bahan suplemen bagi membantu menyihatkan badan dan ia bukanlah ‘ubat’ yang menjamin memulihkan sesuatu penyakit.
“Jamu tidak mempunyai kajian saintifik seperti ubat dan tidak kesemua jamu akan menyenaraikan kandungan yang digunakan.

“Kalau jamu itu menjanjikan banyak perkara, contoh kanser boleh hilang, kita perlu ada rasa waswas,” jelasnya. – KOSMO! ONLINE


‘Pinda semula Seksyen 4 POCA’ – Musa Hassan
Oleh NOR AZIAH MAT NOH

4 Ogos 2022, 4:08 pm
KUALA LUMPUR – Kerajaan digesa untuk membuat pindaan berkaitan Seksyen 4 Akta Pencegahan Jenayah 1959 (POCA) susulan penguatkuasaan akta itu dihentikan pada April lalu.
Bekas Ketua Polis Negara, Tan Sri Musa Hassan berkata, penilaian semula berhubung akta itu perlu dilaksanakan bagi memberi kuasa kepada Polis Diraja Malaysia (PDRM) untuk mengenakan tindakan terhadap pesalah jenayah terancang membabitkan Seksyen 4 yang menyentuh perihal kebenaran dan tempoh reman bagi individu yang ditahan di bawah akta tersebut.
“Ini adalah satu perkara yang perlu kita teliti agar Kementerian Dalam Negeri (KDN) dapat menilai semula akta tersebut supaya polis diberikan kuasa untuk mengambil tindakan.
“Kita nak menjaga keselamatan dan keamanan dalam negara. Bukan kita hendak guna undang-undang tadi untuk menganiaya seseorang. Jadi, saya rayu kerajaan nilai semula undang-undang tersebut,” ujarnya di Maktab Polis Diraja Malaysia, di sini hari ini
Selain itu, Musa turut menasihati polis supaya tidak menyalahgunakan kuasa jika akta itu dikuatkuasakan semula agar kepercayaan masyarakat terhadap PDRM kembali kukuh.
Sementara itu, Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan turut menyambut baik cadangan bekas Ketua Polis Negara berkenaan.

“Kita akan ketengahkan kepada KDN serta AGC agar undang-undang pencegahan ini dapat dikembalikan semula sekali gus memberikan kuasa kepada PDRM.
“Dalam pada itu, kita juga akan memastikan tiada penyalahgunaan kuasa berlaku manakala hak-hak asasi tahanan akan diutamakan menerusi undang-undang berkenaan,” ujarnya.
Terdahulu, Mahkamah Persekutuan pada April membenarkan permohonan habes corpus terhadap seorang suspek disyaki terlibat dengan aktiviti jenayah terancang yang ditahan di bawah Seksyen 4 POCA 1959.
Difahamkan, Sekyen 4 menggariskan berkenaan tatacara pemberian tempoh tahanan reman oleh pihak Majistret kepada polis. – KOSMO! ONLINE


Dua beradik maut dipatuk ular selang sehari
Oleh KOSMO!

5 Ogos 2022, 7:30 pm
NEW DELHI – Seorang lelaki di India maut akibat dipatuk ular selepas menghadiri upacara pengebumian abangnya yang juga meninggal dunia selepas dipatuk haiwan berbisa itu, lapor akhbar Daily Star semalam.
Polis memaklumkan bahawa Govind Mishara, 22, telah melawat kampung Bhawanipur pada Rabu lalu untuk menghadiri upacara pengebumian abangnya, Arvind Mishra, 38.
Arvind dipatuk ular dan maut pada Selasa lalu, kata pegawai polis sub-bahagian, Radha Raman Singh kepada agensi berita PTI.
“Govind terbunuh selepas dipatuk ular ketika tidur. Salah seorang ahli keluarga mereka, Chandrashekar Pandey, 22, yang berada di rumah sama turut dipatuk ular.
“Chandrashekar dikejarkan ke hospital di mana keadaannya masih kritikal,” katanya.
Dua lelaki berkenaan telah melakukan perjalanan sejauh 80 kilometer dari bandar Ludhiana  untuk menghadiri upacara itu. – Agensi


Hilang kepercayaan punca 600 ahli Warisan Perak keluar parti
Oleh ASLIZA MUSA

5 Ogos 2022, 8:59 pm
IPOH – Kira-kira 600 ahli Parti Warisan (Warisan) daripada lapan bahagian di negeri ini mengisytiharkan keluar parti hari ini selepas mendakwa hilang kepercayaan terhadap pucuk pimpinan.
Kesemua mereka terdiri daripada ahli Warisan Bahagian Parit Buntar, Bagan Serai, Larut, Kuala Kangsar, Sungai Siput Beruas, Batu Gajah dan Teluk Intan.
Menurut Murad Abdullah yang sebelum ini penyelaras Warisan Bahagian Beruas, tindakan itu diambil selepas mendapati parti berkenaan bukan sahaja tiada hala tuju jelas malah dilihat tidak mendapat sambutan daripada orang Melayu.
Malah katanya, tindakan Presiden Warisan, Datuk Seri Mohd. Shafie Apdal melantik ‘orang luar’ sebagai pengerusi Warisan negeri telah membangkitkan rasa tidak puas hati dalam kalangan ahli.
“Tindakan presiden itu menunjukkan seolah-olah ahli-ahli Warisan di Perak tidak berkelayakan untuk memegang jawatan tersebut sedangkan pengerusi sedia ada pun tidak mempunyai asas politik yang kukuh untuk menyakinkan kami yang dia layak menggalas tanggungjawab itu.
“Kami sama sekali tidak menolak orang luar dari Perak untuk dilantik ke jawatan itu, namun biarlah mereka merupakan tokoh daripada kepimpinan pusat atau lain-lain jawatan utama dalam parti,” katanya pada sidang akhbar di sini hari ini. -KOSMO! ONLINE


Lelaki memancing di lubang jalan raya untuk sindir pihak berkuasa
Oleh KOSMO!

5 Ogos 2022, 9:00 pm
BANGKOK – Seorang lelaki di Kampung Nin Man Thet, Thailand sengaja melakukan aktiviti memancing di sebuah lubang jalan raya berlubang yang dipenuhi air sebagai sindiran kepada kegagalan kerajaan tempatan dalam membaiki infrastruktur di situ, lapor laman berita Thaiger, semalam.
Kampung tersebut dipercayai sudah menanti selama 10 tahun untuk kerajaan membaiki jalan raya yang mengalami kerosakan teruk namun, tiada perkembangan positif yang diterima.
Jalan yang dimaksudkan itu menghubungkan daerah Non Sung dan Chaloem Phrakiat serta merupakan laluan penting yang sangat sibuk.
“Lubang gergasi itu terletak betul-betul di luar sekolah dan merupakan halangan yang dihadapi oleh pelajar setiap hari dalam perjalanan pergi dan balik sekolah,” kata lelaki yang memancing itu.
Dia juga sudah beberapa kali menghubungi pihak berkuasa selama bertahun-tahun untuk bertanya bila jalan itu akan diperbaiki.
Apabila penduduk kampung meminta jalan itu dibaiki, mereka diberitahu untuk bertenang, bersabar dan tunggu.

Namun selepas 10 tahun menunggu, penduduk berpendapat bantuan tidak akan datang dalam masa terdekat. – Agensi


Denda RM54 jika ‘kurang ajar’ di pejabat pos
Oleh KOSMO!

5 Ogos 2022, 9:30 pm
LONDON – Sebuah pejabat pos di England menjadi tular apabila memberi amaran akan mendenda pelanggan yang berperangai biadap, lapor akhbar Metro UK, semalam.
Menerusi perkongsian di laman Reddit, papan tanda diletakkan di pejabat pos terbabit yang berbunyi ‘Jika anda menjengkelkan,menyakitkan hati atau kurang ajar, bayaran £10 (RM54) akan ditambah untuk melayan kerenah tersebut’.
Pengguna Reddit melabelkan perkara tersebut sebagai satu gurauan biasa dalam kalangan penduduk Britain.
Jurucakap Pejabat Pos berkata, pihaknya telah berbincang mengenai perkara tersebut dengan pengurusan pejabat pos berkenaan.
“’Kami telah bercakap dengan pihak pengurusan yang memberitahu mereka meletakkan papan tanda itu sebagai gurauan dengan pelanggan.
“Pasangan yang menjalankan perkhidmatan cawangan ini sangat mementingkan komuniti dan popular dalam kalangan penduduk disebabkan jenaka mereka,” kata jurucakap tersebut. – Agensi


Suspek tular curi motosikal sudah ditahan polis
Oleh SAFINA RAMLI

5 Ogos 2022, 7:56 pm
GEORGE TOWN – Seorang lelaki yang dilihat berlumuran darah dan dalam keadaan kedua-dua tangan bergari menerusi video tular di media sosial sudahpun ditahan polis Rabu lalu selepas disyaki cuba mencuri sebuah motosikal di Jalan Patani di sini.
Ketua Polis Daerah Timur Laut, Asisten Komissioner Soffian Santung berkata, hasil semakan mendapati kejadian tersebut berlaku kira-kira pukul 9 pagi.
”Satu laporan polis telah dibuat seorang lelaki berumur 25 tahun di Balai Polis Jalan Patani berkaitan motosikalnya yang cuba dilarikan seorang lelaki yang tidak dikenali.
”Berdasarkan siasatan, suspek telah bertindak agresif dan berlaku pergelutan semasa tangkapan dibuat oleh orang awam menyebabkan suspek mengalami kecederaan pada bahagian muka,” katanya dalam kenyataan di sini lewat petang tadi.
Menurutnya, suspek juga dilihat dalam keadaan terhuyung-hayang disyaki dalam keadaan mabuk telah dibawa ke Hospital Pulau Pinang untuk mendapatkan rawatan awal.
”Suspek yang berusia 37 tahun mempunyai tiga rekod jenayah lampau berkaitan kes jenayah dan dadah dan hasil saringan awal air kencing mendapati negatif dadah,” ujarnya.

Terdahulu, video membabitkan lelaki berkenaan yang berlumuran darah pada bahagian muka dan dengan tangan bergari tular di media sosial sejak semalam. -KOSMO! ONLINE


Pemandu maut tercampak keluar MPV, penumpang cedera
Oleh ASLIZA MUSA

5 Ogos 2022, 8:53 pm
KUALA KANGSAR – Seorang lelaki maut selepas tercampak keluar dari kenderaan pelbagai guna (MPV) yang dipandunya di Kilometer 234.8, Lebuh Raya Utara-Selatan arah selatan di sini hari ini.
Dalam kejadian sekitar pukul 2.40 petang itu, pemandu MPV jenis Proton Exora, Mohd. Ridzuan Mat Yusoff, 56, maut di tempat kejadian manakala seorang wanita, Paridah Spii, 68, luka di kepala.
Ketua Polis Daerah Kuala Kangsar, Asisten Komisioner Omar Bakhtiar Yaacob berkata, nahas berlaku selepas kereta dipandu mangsa hilang kawalan lalu terbabas dan bergesel dengan penghadang besi di bahu kiri jalan.
Katanya, pelanggaran itu menyebabkan kereta dipandu mangsa berpusing lalu melanggar penghadang besi pemisah jalan di tengah lebuh raya sebelum berpusing semula ke tengah jalan.
“Ia menyebabkan mangsa tercampak keluar dari kenderaan. Sebuah kereta Perodua Myvi yang datang dari arah belakang tidak sempat mengelak lalu merempuh bahagian sisi kanan kereta mangsa.
“Nahas itu menyebabkan mangsa cedera parah dan meninggal dunia di tempat kejadian. Seorang wanita yang duduk di bahagian penumpang hadapan cedera ringan dan dihantar ke Hospital Kuala Kangsar untuk rawatan lanjut,” katanya di sini hari ini.

Menurut beliau, pemandu dan penumpang Perodua Myvi masing-masing berusia 63 dan 56 tahun tidak mengalami sebarang kecedaraan. – KOSMO! ONLINE


Piala FA: JDT kenduri gol 6-1 ke atas Penang FC
Oleh MOHAMAD FAIZAL HASHIM

5 Ogos 2022, 11:42 pm
ISKANDAR PUTERI – Johor Darul Ta’zim (JDT) menepati ramalan untuk melangkah ke pentas akhir Piala FA selepas kenduri gol menewaskan skuad Harimau Kumbang 6-1 di Stadium Sultan Ibrahim, di sini sebentar tadi.
Kemenangan itu membolehkan pengendali baharu JDT, Hector Bidoglio semakin hampir menghadiahkan kejuaraan pertama buat Harimau Selatan yang kali terakhir menjulang Piala FA pada 2016.
Pada awal permainan, pasukan pelawat dilihat kental mengekang kemaraan lawan dengan menutup ruang buat juara liga lapan kali itu bagi memperoleh gol awal.
Namun begitu, disiplin yang ditunjukkan benteng pertahanan skuad bimbingan Datuk Zainal Abidin Hassan itu akhirnya runtuh setelah JDT berjaya memecahkan kebuntuan hasil jaringan Bergson Da Silva.
Gol pada minit ke-19 itu berpunca daripada rembatan deras Fernando Forestieri yang terbias setelah terkena tiang gol tepat ke arah Bergson yang melepaskan rembatan deras menerjah jaring lawan.
Lima minit berselang, gawang Penang FC dikawal penjaga gol, Hafizul Hakim Khairul Nizam Jothy bolos lagi, kali ini menerusi jaringan Forestieri yang mendapat umpanan cantik Shane Lowry pada minit ke-24.

Ketiadaan bintang skuad Harimau Kumbang, Endrick Dos Santos di bahagian tengah jelas dirasai setelah JDT bermaharajalela di tengah padang berterusan mengatur serangan.
Bersambung babak kedua, Arif Aiman tidak menunggu lama untuk memahatkan nama dalam senarai penjaring ketika perlawanan berusia tiga minit memanfaatkan umpanan Forestieri dengan melepaskan rembatan lerek menewaskan penjaga gol.
Forestieri sekali lagi berjaya mengesan Arif Aiman di bahagian sayap dengan melakukan hantaran jauh mencari pemain lincah itu yang sebelum membuat larian ke dalam kotak dan merembat deras menewaskan Hafizul Hakim.
Penang FC tidak hanya berdiam diri sebaliknya mencari peluang untuk memburu gol yang dapat dihasilkan menerusi tandukan Lucas Da Silva menewaskan Farizal Marlias pada minit ke-55.
Pada minit ke-62, Arif Aiman melengkapkan hatrik apabila percubaannya dalam kotak penalti terbias oleh Ahmad Sukri Hamid dan menerjah gawang lawan.
Sebelum wisel penamat dibunyikan pengadil perlawanan, pemain gantian, Syahmi Safari menambah derita buat Penang FC apabila meledak gol akhir melengkapkan pesta gol JDT.
Lawan JDT di pentas akhir akan ditentukan esok melibatkan pertembungan antara Terengganu FC menentang Selangor FC di Stadium Sultan Mizan Zainal Abidin. -KOSMO! ONLINE


Menyamar ‘pegawai bank’ kutip wang jualan
Oleh ASLIZA MUSA

5 Ogos 2022, 9:17 pm
TANJUNG MALIM – Polis mengesan aktiviti penyamaran di daerah ini oleh seorang individu yang memperdaya mangsa bagi tujuan penipuan dengan melarikan wang hasil jualan.
Ketua Polis Daerah Muallim, Superintenden Mohd. Hasni Mohd. Nasir berkata, empat laporan polis diterima membabitkan suspek berusia 30-an yang dikatakan menyamar sebagai pegawai bank dan wakil syarikat kononnya bagi membuat kutipan wang jualan untuk dimasuk ke dalam bank.
Katanya, kegiatan itu biasanya dilakukan suspek ketika pengurus kedai tiada di premis berkenaan.
“Suspek yang berpakaian kemas akan memperkenalkan diri sebagai wakil syarikat atau pegawai bank yang telah dilantik oleh pihak syarikat kepada pekerja di kaunter pembayaran.
“Setelah mengetahui pengurus tiada di premis, suspek memaklumkan kepada mangsa bahawa pengurus mewakilkannya untuk mengutip hasil jualan di premis tersebut,” katanya di sini hari ini.
Menurut beliau, berdasarkan siasatan, terdapat empat kejadian membabitkan individu sama sejak Januari lalu melibatkan kerugian berjumlah RM9,250. – KOSMO! ONLINE


Wanita tawar khidmat pujuk perempuan simpanan putuskan hubungan dengan suami orang
Oleh KOSMO!

5 Ogos 2022, 8:30 pm
BEIJING – Seorang wanita dari Luoyang, wilayah Henan, China menjadi perhatian ramai disebabkan kemahirannya dalam memujuk perempuan simpanan agar menamatkan hubungan dengan suami orang, lapor laman Oddity Central, semalam.
Wang Zhenxi, dikenali sebagai Guru Pemujuk Perempuan Simpanan, yang merupakan satu pekerjaan profesional. Tugasnya adalah untuk meyakinkan wanita agar berhenti bercinta dengan suami orang.
Zhenxi menjadi terkenal apabila sebuah akhbar mendedahkan bahawa dia berjaya memujuk lebih 800 perempuan simpanan dalam masa setahun.
Wanita yang dianggap sebagai salah seorang pemujuk perempuan simpanan China yang paling berjaya itu menggunakan pengalaman peribadi dalam mencorak kerjaya tersebut.
Ayahnya dikatakan curang terhadap ibunya ketika dia membesar, jadi dia mengetahui secara langsung kesan negatif hubungan luar nikah terhadap keluarga.
Zhenxi juga berdepan dengan situasi serupa apabila bekas suaminya bermain kayu tiga dengan teman wanita lama dengan alasan perkahwinan mereka adalah untuk memuaskan hati ibu lelaki tersebut.

Dia nekad memohon untuk bercerai dan mengejar kerjaya sebagai pemujuk wanita simpanan paling berjaya di China. – Agensi


Wanita dicekup bawa 14 ekor anjing seludup bernilai RM112,000
Oleh MUHAMMAD AYMAN GHAFFA

5 Ogos 2022, 9:08 pm
KOTA BHARU – Seorang wanita dicekup selepas dipercayai membawa sebanyak 14 ekor anjing seludup yang dianggarkan bernilai RM112,000 di dalam sebuah kereta di sekatan jalan raya (SJR) Lalang Pepuyu, Bukit Bunga dekat Tanah Merah semalam.
Pemangku Ketua Polis Kelantan, Datuk Muhamad Zaki Harun berkata, kereta jenis Proton Wira yang dipandu suspek berusia 25 tahun itu ditahan semasa tiba di SJR berkenaan kira-kira pukul 11.30 pagi.
Menurutnya, anggota Batalion 8, Pasukan Gerakan Am telah menjalankan pemeriksaan di dalam kereta itu sebelum menemui sangkar-sangkar yang mengandungi 14 ekor anjing.
“Siasatan mendapati, kesemua anjing itu dipercayai diseludup dari Thailand.
“Suspek telah ditahan dan kesemua anjing itu dibawa ke Balai Polis Lalang Pepuyu di sini untuk tindakan lanjut,” katanya dalam satu kenyataan sebentar tadi.
Menurut Muhamad Zaki, anjing-anjing yang dirampas diserahkan kepada Jabatan Perkhidmatan Kuarantin dan Pemeriksaan Malaysia (Maqis) Rantau Panjang.

Tambahnya, kes disiasat mengikut Seksyen 11 (1) Akta Maqis 2011. – KOSMO! ONLINE


Penerbangan komersial diminta jauhi ruang udara Taiwan
Oleh KOSMO!

5 Ogos 2022, 5:30 pm
BANGKOK – China memberi amaran kepada syarikat penerbangan yang beroperasi di Asia agar mengelak daripada memasuki ruang udara Taiwan dalam tempoh empat hari ketika Tentera Pembebasan Rakyat China (PLA) menjalankan beberapa siri latihan sehingga Ahad ini, lapor laman berita Thaiger.
Sebagai tindak balas kepada lawatan Speaker Dewan Rakyat Amerika Syarikat (AS), Nancy Pelosi ke Taipei, Komando Teater Timur PLA mengumumkan bahawa Beijing akan menjalankan beberapa siri latihan ketenteraan menggunakan peluru hidup bermula 4 Ogos (semalam) sehingga 6 Ogos ini di sekitar perairan wilayah Taiwan.
Pengumuman itu turut mendedahkan bahawa latihan tersebut akan berlaku di laluan air dan ruang udara namun, Beijing tidak mendedahkan mengenai jadual latihan.
“Tindakan ini adalah tindak balas yang perlu kepada aktiviti pakatan sulit antara AS dan pasukan ‘kemerdekaan’ Taiwan,” kata jurucakap Komando Teater Timur PLA, Shi Yi.
China mengeluarkan Notis kepada Tentera Udara (NOTAM) untuk menggesa setiap syarikat penerbangan yang beroperasi di Asia agar mengelak daripada melintasi ruang udara atau berada berdekatan dengan Taiwan semasa latihan dijalankan. – Agensi


Airbnb gesa kerajaan P. Pinang timbang draf cadangan aktiviti STRA
Oleh SAFINA RAMLI

5 Ogos 2022, 5:50 pm
GEORGE TOWN – Syarikat hospitaliti global, Airbnb menggesa kerajaan negeri Pulau Pinang mempertimbangkan semula draf cadangan untuk aktiviti penginapan sewaan jangka pendek (STRA) yang dikhuatiri akan menjejaskan pemulihan industri pelancongan dan ekonomi negeri.
Ketua Dasar Awam untuk Airbnb di Asia Tenggara, India, Hong Kong dan Taiwan, Mich Goh berkata, Airbnb bimbang cadangan draf kerajaan Pulau Pinang untuk aktiviti STRA akan menyukarkan rakyat negara ini menjana pendapatan sekali gus meletakkan pilihan ekonomi komuniti dalam keadaan berisiko pasa masa akan datang.
Menurutnya, semasa dialog awam bersama Exco Perumahan dan Kerajaan Tempatan Pulau Pinang, Jagdeep Singh Deo pada 28 Julai lalu, Airbnb dan ahli-ahli komuniti hos Airbnb berbincang dan memberikan maklum balas mengenai cadangan yang diusulkan majlis penduduk tempatan dan Badan Pengurusan Bersama (JMB).
”Airbnb menyuarakan kebimbangan mengenai cadangan Exco untuk JMB tempatan melaksanakan had ketat terhadap aktiviti STRA sehingga tiga malam seminggu dan 180 malam setahun serta menghalang STRA di bangunan strata komersial melainkan 75 peratus pemilik hadir dalam mesyuarat agung bagi mengundi untuk membenarkan STRA.
”Airbnb sebaliknya meminta tiada had malam dikenakan kerana had STRA semasa yang dicadangkan, jika dipersetujui oleh JMB di bangunan strata komersial akan menyekat keupayaan Pulau Pinang untuk mengembangkan ekonomi industri pelancongan,” katanya dalam kenyataan di sini hari ini.
Menurut Goh, pada masa sama, situasi itu juga akan menyukarkan pengembara domestik dan antarabangsa untuk meneroka rantau ini dan akan menjejaskan keupayaan Pulau Pinang untuk kekal berdaya saing.

”Airbnb juga ingin menggesa Exco Perumahan agar membenarkan aktiviti STRA untuk diteruskan di bangunan strata komersial.
”Sebagai permulaan, STRA perlu terus dibenarkan dan JMB serta pemilik hartanah boleh memperkenalkan undang-undang yang berkaitan untuk aktiviti STRA di dalam bangunan,” tambahnya panduan STRA di peringkat negeri seharusnya menggalakkan industri pelancongan dan bukannya menyekat aktiviti pelancongan Pulau Pinang. KOSMO! ONLINE


Gerakan gabungan ‘parti Mahathir’ mungkin tidak lama
Oleh MOHD RASDAN AHMAD

5 Ogos 2022, 6:57 pm
PETALING JAYA – Gabungan parti politik dikenali Gerakan Tanah Air yang dianggotai empat parti politik serta NGO Melayu dilancarkan Tun Dr. Mahathir Mohamad semalam dijangka tidak bertahan lama.
Penganalisis politik dari Universiti Sains Malaysia, Prof. Ahmad Fauzi Abdul Hamid berkata, gabungan tersebut hanya mampu bertahan selagi bekas perdana menteri itu berjaya memimpinnya.
“Jika dilihat, pengalaman pemimpin lain dalam gagasan tersebut amat kurang berbanding Tun, maka saya percaya muafakat terbaharu itu tidak akan tahan lama.
“Saya tidak melihat cubaan Mahathir ini sebagai cara halus beliau untuk memecahkan perpaduan orang Melayu atau sebaliknya, tetapi lebih kepada usaha untuk kekal aktif dan dihormati, ” ujarnya kepada Kosmo! hari ini.
Tambahnya, Pejuang memang ketandusan pemimpin, pengalaman serta gaya pentadbiran yang dibawa Mahathir ternyata tidak setaraf dengan pemimpin parti dalam gabungan tersebut.
“Kita boleh lihat hasilnya nanti selepas ketiadaan Mahathir,” katanya.

Semalam, Ahli Parlimen Langkawi itu telah mengumumkan penubuhan gagasan baharu bertujuan bagi mempertahankan Malaysia.
Gabungan tersebut dianggotai Pejuang, Parti Perikatan India Muslim Nasional (IMAN), Parti Bumiputera Perkasa Malaysia (Putra) dan Parti Barisan Jemaah Islamiah Se-Malaysia (Berjasa).
Mahathir selaku pengerusi gerakan itu berkata, gabungan terdiri daripada parti Melayu, NGO dan orang perseorangan itu akan bertanding dalam pilihan raya umum ke-15 nanti. – KOSMO! ONLINE.


Isu p-hailing dapat perhatian PM
Oleh ZULKIFLI MANZOR

5 Ogos 2022, 6:09 pm
KUALA LUMPUR – Isu membabitkan penghantar makanan p-hailing dan pemandu e-hailing mendapat perhatian Perdana Menteri, Datuk Seri Ismail Sabri Yaakob.
Setiausaha Politik Perdana Menteri, Khaizul Nizam Mohamad Zuldin berkata, Ismail Sabri mengarahkan beliau bertemu wakil penghantar makanan p-hailing dan pemandu e-hailing hari ini bagi mendapatkan pencerahan berhubung isu yang timbul.
“PM prihatin terhadap isu ini. Hari ini saya diarahkan untuk bertemu dan berbincang dengan wakil penghantar makanan p-hailing serta pemandu e-hailing.
“Antara isu yang dibangkitkan oleh wakil penghantar makanan p-hailing dan pemandu e-hailing adalah berhubung caj dikenakan terhadap mereka.
“Turut dibangkitkan berkenaan lambakan penghantar makanan p-hailing dan pemandu e-hailing ketika ini,” katanya pada sidang akhbar di sini hari ini.
Turut hadir Timbalan Presiden Persatuan Penghantar P-Hailing Malaysia, Abdul Hakim Abdul Rani dan Persatuan Pemandu Grab Malaysia (GDMA), Mohd. Azril Ahmat.

Khaizul Nizam berkata, Menteri Pengangkutan, Datuk Seri Dr. Wee Ka Siong telah bersetuju berjumpa dengan wakil penghantar makanan p-hailing dan pemandu e-hailing pada Isnin ini, pukul 2.30 petang. – KOSMO! ONLINE


Terima kasih atas kasih sayang, doa – Mizz Nina
5 Ogos 2022, 6:43 pm
PETALING JAYA – Selepas berita keruntuhan rumah tangganya bersama Noh Salleh mengejutkan ramai pihak dan menjadi perhatian peminat, Mizz Nina dilihat tenang berdepan kontroversi yang melanda.
Menerusi perkongsian dalam InstaStory, Mizz Nina atau nama sebenarnya Shazrina Azman, 42, menitipkan terima kasih buat semua yang menyalurkan cinta, doa dan sokongan buat dirinya, Noh dan anak angkat mereka, Musa.
“Untuk semua kasih sayang, doa dan sokongan buat Noh, Musa dan saya (disertakan emoji bentuk hati),” tulis Mizz Nina.
Dalam hantaran sama, selebriti yang juga aktivis kemanusiaan itu turut menulis sepotong doa untuk dirinya.
Antara bunyi doa tersebut berkaitan dengan permintaan agar dirinya menjadi lebih baik daripada sangkaan orang ramai serta diampuni atas segala yang tidak diketahui orang lain.
“Ya Allah, jadikanlah aku lebih baik dari apa yang mereka sangka tentangku. Ampunilah aku atas apa yang mereka tidak ketahui tentangku.

“Janganlah engkau memperhitungkan apa yang mereka katakan tentangku,” titipnya.
Perkongsian tersebut merupakan hantaran terkini Mizz Nina selepas membuat pengumuman tentang perceraiannya bersama Noh malam tadi.
Menerusi hantaran lain, Mizz Nina turut berkongsi petikan surah Al-Hujurat ayat 12 mengandungi pesanan tentang prasangka negatif dan dosa mengumpat.
“Hai orang-orang yang beriman, jauhilah banyak andaian (negatif). Sesungguhnya sesetengah andaian adalah dosa. Dan janganlah kamu mengintip atau mengumpat sesama sendiri.
“Adakah salah seorang di antara kalian suka memakan daging saudaranya apabila sudah mati? Kalian akan membencinya. Dan bertakwalah kepada Allah, sesungguhnya Allah Maha Menerima taubat lagi Maha Penyayang,” kongsinya.
Perpisahan pasangan yang sudah 11 tahun berkahwin itu diambil selepas mempertimbangkan banyak aspek sebelum akhirnya berpisah secara baik.
Terdahulu, pergolakan rumah tangga pasangan itu dikhabarkan menemui titik noktah selepas timbul dakwaan mereka sah bercerai talak satu di Mahkamah Rendah Syariah Daerah Gombak Timur, kelmarin.
Sebelum ini, Noh menyangkal dakwaan perkahwinannya bersama Mizz Nina berdepan masalah ketika ditemui media pada 13 Julai lalu.
Sekadar info, pasangan itu mendirikan rumah tangga pada 2 Julai 2011.
Sekitar April lalu, Noh dan Mizz Nina memperkenalkan Musa sebagai anak angkat bagi menyerikan rumah tangga mereka. – KOSMO! ONLINE


Rider mahu Grab Malaysia nilai semula bayaran tambang
Oleh AZMI NORDIN

5 Ogos 2022, 6:38 pm
PETALING JAYA – Lebih 40 penghantar makanan (p-hailing) mengadakan mogok menuntut pihak pengurusan Grab Malaysia untuk menilai dan menambah semula kadar bayaran tambang mengikut jarak pengambilan dan penghantaran.
Wakil kumpulan penghantaran makanan, Firdaus Abdul Hamid berkata, kesemua penghantar makanan meminta agar pihak berkenaan mengekalkan kadar bayaran tambang yang sama seperti kadar bayaran asas untuk pesanan berganda.
“Mansuhkan sistem berjadual dan bonus serta mengekalkan mata ‘diamond’ diikuti dengan membenarkan pihak penunggang membatalkan pesanan tanpa mengganggu (ID) dan peratus pembatalan.
“Kami juga menuntut sistem bayaran tunai dihapuskan kerana ramai pemandu ditipu dengan menggunakan sistem ini,” katanya kepada pemberita selepas mengadakan mogok bersama lebih 40 pemandu p-hailing hari ini.
Terdahulu, kumpulan itu berkonvoi bagi penyerahan memorandum dan nota tuntutan kepada pihak pengurusan Grab Malaysia di pekarangan ibu pejabat Grab Malaysia, di sini hari ini.
Media sebelum ini melaporkan syarikat penyedia perkhidmatan penghantar makanan didakwa tidak mengurangkan upah untuk perkhidmatan penghantaran sebaliknya isu yang tercetus merupakan kes terpencil membabitkan rakan penghantaran mereka.

Perkara ini memyebabkan rakan kongsi penghantaran tidak berpuas hati dengan kadar rata semasa yang dibayar bagi setiap penghantaran, sehingga mencetuskan perancangan gerakan boikot selama sehari hari ini. – KOSMO! ONLINE


AUG 2022: Malaysia tak dapat bawa pulang ‘ibu pingat emas’
Oleh MUHAMMAD ZUHAILY BADLISHAH

5 Ogos 2022, 6:14 pm
UBON RATCHATHANI – Skuad bola sepak negara tetap boleh mendabik dada atas pencapaian pada Sukan Universiti ASEAN (AUG) 2022 biarpun gagal menamatkan dominasi Thailand sejak sekian lama.
Impian Malaysia untuk membawa pulang ibu pingat emas itu buat kali pertama dalam sejarah penganjuran AUG tidak kesampaian selepas tewas tipis 1-2 kepada skuad Gajah Perang tersebut pada aksi final hari ini.
Dua gol Thailand dalam aksi itu dijaringkan oleh Chanmunti Kantinan pada minit ke-23 dan 45.
Jaringan tunggal skuad negara di Stadium Universiti Ubon Ratchathani Rajabhat itu dijaringkan oleh Mohamad Syahir Abdul Rahman pada minit ke-78.
Ketua jurulatih pasukan bola sepak AUG, Ridzuan Abu Shah tetap berbangga dengan keseluruhan prestasi anak-anak buahnya yang semuanya merupakan penuntut dari Institusi Pengajian Tinggi (IPT).
“Seperti yang dilihat pada permulaan perlawanan tadi nampak pemainan sedikit perlahan dan kemudian pihak lawan berjaya menghasilkan gol pertama mereka.

“Kita cuba bangkit tetapi berlaku kesilapan lagi bagi membolehkan Thailand untuk menjaringkan gol.
“Pemain sudah mencuba segala-galanya terutama di separuh masa kedua. Apa-apa pun saya berpuas hati dengan prestasi mereka,” katanya.
Biarpun memenangi pingat perak, namun pencapaian pada AUG ke-20 kali ini boleh dibanggakan kerana kali terakhir Malaysia melangkah ke final sewaktu muncul naib juara edisi 2008 di Kuala Lumpur. – KOSMO! ONLINE


Lelaki kahwini dua sepupu serentak
Oleh KOSMO!

5 Ogos 2022, 6:30 pm
JAKARTA – Sebuah klip video tular di media sosial Indonesia memaparkan seorang lelaki yang mengahwini dua wanita yang merupakan sepupu secara serentak, lapor laman berita Suara.com.
Perkahwinan itu dikatakan berlangsung semalam di Desa Lebakagung, Lampung Utara. Video itu dimuat naik dalam akaun Instagram @dunia_kaumhawa.
Rakaman memaparkan kemeriahan sebuah majlis perkahwinan yang diadakan di dalam sebuah rumah. Pengantin lelaki yang memakai kot hitam dan kain sarung dilihat berjalan ditemani keluarganya.
Selain itu, salah seorang pengantin perempuan memakai kebaya putih dan kain batik berwarna emas yang sepadan dengan suaminya, manakala seorang lagi berkain batik merah jambu.
Dua pengantin perempuan itu kemudian bersalam di hadapan tetamu namun, pengantin berkain warna merah jambu kelihatan berwajah masam.
“Nama pengantin lelaki Rahmadi, manakala pengantin perempuan ialah Dela Novita Lingga dan seorang lagi, Sri Yana,” demikian menurut keterangan pada video tersebut.

Video berkenaan mendapat perhatian netizen di ruangan komen.
“Wah merungsingkan, ‘perang dunia’ setiap hari,” kata seorang netizen.
“Dari raut wajahnya, dia sudah bersedia untuk ‘perang dingin’,” komen netizen lain. – Agensi


Syarikat tawar jawatan makan gula-gula
Oleh KOSMO!

5 Ogos 2022, 7:00 pm
OTTAWA, KANADA – Sebuah syarikat peruncit gula-gula online di Kanada menawarkan bayaran berjumlah £64,000 (RM346,080) setahun kepada sesiapa yang mahu bekerja dari rumah sambil makan makanan manis keluarannya, lapor akhbar Daily Star semalam.
Candy Funhouse, menyiarkan iklan jawatan ‘Ketua Pegawai Gula-Gula’ dengan tugas memimpin mesyuarat lembaga gula-gula, menjadi ketua penguji rasa serta beberapa tugas yang menyeronokkan.
Pekerjaan itu disiarkan di laman LinkedIn pada Julai lalu dan menerima beribu-ribu permohonan, kata Ketua Pegawai Eksekutifnya, Jamal Hejazi kepada stesen penyiaran CNN.
Huraian iklan itu mengatakan bahawa jawatan berkenaan tidak terikat dengan umur dan terbuka kepada sesiapa yang berusia lebih dari lima tahun dan tinggal di Amerika Utara.
Syarikat yang berpangkalan di luar Toronto itu dikendalikan oleh empat beradik berusia 20-an hingga 30-an. – Agensi


Fenomena proses geologi berangkai punca tragedi Baling
Oleh PETAH WAZZAN ISKANDAR

5 Ogos 2022, 5:35 pm
PUTRAJAYA- Hakisan hutan sekunder akibat penukaran guna tanah kepada hutan ladang sejak tahun 2010 disifatkan menjadi antara punca tragedi banjir di Baling, Kedah pada 20 Julai lalu.
Ketua Setiausaha Kementerian Tenaga dan Sumber Asli (KeTSA), Datuk Rosli Isa berkata, hakisan hutan sekunder itu telah meningkatkan kadar hakisan di kawasan tanah tinggi seterusnya membawa kepada perlodakan dan mencetekkan sungai.
“Ia antara punca disebabkan fenomena proses geologi berangkai yang menyebabkan kejadian tanah runtuh serentak secara meluas di ‘terain’ perbukitan grant terluluh hawa akibat cetusan hujan lebat melampau diikuti pembentukan aliran pusing, banjir puing dan banjir lumpur.
“Keadaan itu diburukkan lagi apabila jambatan Kampung Iboi yang menjadi ‘empangan sementara’ ketika banjir berlaku menyebabkan banyak puing pasir dan kayu-kayan terkumpul dan menghasilkan kuasa damparan tinggi hingga memusnahkan harta benda,” katanya pada majlis taklimat Laporan Kajian Bencana Geologi Banjir Puing 2022 Sungai Kupang, Baling, Kedah di sini hari ini.
Katanya, apabila bahan puing pasir dan kayu kayan terdampar, banjir puing menjadi banjir lumpur sekali gus menyebabkan kerosakan harta benda dan petempatan di hilirnya.
“Kolam takungan air, tandak dan kolam perangkap lodak di sepanjang alur sungai tidak memainkan peranan dalam bencana ini, sebaliknya menjadi mangsa kepada rempuhan aliran puing.

“Jadi, kami akan meminta kerajaan negeri Kedah untuk mengambil langkah sewajarnya sama ada mengekalkan ladang hutan atau dikembalikan menjadi hutan perlindungan,” ujarnya.
Sementara itu, wakil pasukan Siasatan Bencana Tragedi Baling, Profesor Emeritus Datuk Dr. Ibrahim Komoo berkata, pihaknya menganggarkan sebanyak tujuh juta meter padu puing selepas terjadinya bencana ini.
“Apabila aliran puing surut dengan pantas hingga mengurangkan kuasa sekali gus meninggalkan sisa bongkah, puing dan pasir di hulu serta sungai. Jumlah sisa tersangat banyak hinggakan jumlah yang ditinggalkan malah kita tidak sempat mengira di Bahagian atas,” katanya. -KOSMO! ONLINE


Pelajar perempuan gaduh sebab conteng meja
Oleh ADNAN IBRAHIM

5 Ogos 2022, 4:51 pm
KLUANG – Dua pelajar perempuan sebuah sekolah menengah di sini dipanggil memberi keterangan kepada pihak polis susulan kejadian pergaduhan di Stadium Taman Kluang Barat di sini semalam.
Pemangku Ketua Polis Daerah Kluang, Deputi Superintendan Abdul Razak Abdullah Sani berkata, kejadian itu berlaku pada pukul 2.15 petang ketika pelajar terbabit sedang melakukan aktiviti sukan di stadium berkenaan.
Menurutnya, hasil siasatan mendapati kejadian itu bermotifkan tidak berpuas hati kerana salah seorang daripada mereka menconteng meja di dalam kelas.
“Kejadian tersebut melibatkan dua pelajar perempuan berusia 15 tahun, siasatan awal berpunca daripada rasa tidak puas hati.
“Salah seorang pelajar disyaki menconteng meja belajar dalam kelas pada sebelah pagi membawa kepada pergaduhan di stadium tersebut,” katanya ketika dihubungi di sini hari ini.
Abdul Razak berkata, pelajar terbabit kemudiannya dilepaskan dengan jaminan polis dan kes disiasat mengikut Seksyen 323 Kanun Keseksaan.

Terdahulu, tular video berdurasi 40 saat menunjukkan sekumpulan pelajar perempuan memakai baju sukan bergaduh di Stadium Taman Kluang Barat.
Menerusi rakaman itu, seorang pelajar menjerit menahan kesakitan selepas dipukul dan disepak pelajar lain. – KOSMO! ONLINE


CAP gesa PBT lepaskan lembu bunting
Oleh ISWAN SHAFIQ ISA

5 Ogos 2022, 5:16 pm
SEBERANG PERAI – Persatuan Pengguna Pulau Pinang (CAP) menggesa pihak berkuasa tempatan (PBT) melepaskan dua ekor lembu yang ditangkap Pasukan Tangkapan Haiwan Merayau Majlis Bandaraya Seberang Perai (MBSP) di Perai pada Selasa lalu.
Pegawai Pendidikan CAP, N. V Subbarow berkata, hal demikian kerana dua ekor haiwan yang ditangkap semasa berkeliaran berhampiran sebuah stesen minyak itu dikatakan sedang bunting.
“Seekor daripada lembu itu bunting empat bulan manakala seekor lagi (bunting) lapan bulan. Seekor daripadanya mampu menghasilkan 15 liter susu setiap hari.
“Jika susu itu tidak dirembeskan, ambing lembu akan rosak dan lembu tidak akan dapat beri susu sehingga boleh menyebabkan kematian.
“Jika lembu-lembu itu sedang makan rumput di tempat awam, panggil pemiliknya. Kenapa pula perlu ditangkap dan diseret ke dalam lori majlis (MBSP)?” katanya dalam satu kenyataan di sini hari ini.
Mengulas lanjut, Subarrow mendakwa, ketika ditangkap, kaki lembu itu turut diikat dan haiwan tersebut juga berada dalam keadaan tidak sedar kerana diberi ubat penenang.

“Apabila pemilik lembu ingin melawat haiwan mereka untuk diberi makanan dan merembes (memerah) susu, mereka tidak dibenar berbuat demikian.
“Lembu-lembu itu sedang bunting dan CAP tidak boleh menerima perbuatan mengheret lembu seperti orang mati. Ia perlu dibebaskan agar dapat hidup dalam persekitaran yang lebih aman,” ujarnya. – KOSMO! ONLINE


Suami isteri dicekup tidak sempat ‘eksport’ syabu RM670,000
Oleh MOHD YUNUS YAKKUB

5 Ogos 2022, 5:17 pm
KUALA LANGAT – Sepasang suami isteri tidak sempat ‘memasarkan’ dadah bernilai RM670,000 ke Indonesia apabila dicekup dalam sebuah kenderaan mewah jenis Toyota Vellfire berhampiran Pantai Morib, di sini baru-baru ini.
Pasangan warga tempatan berusia 44 dan 46 tahun tersebut ditangkap kira-kira pukul 5.50 petang pada 29 Julai lalu bersama dadah jenis syabu seberat 15.88 kilogram (kg).
Pengarah Maritim Selangor, Kepten Maritim V. Siva Kumar berkata, kejayaan itu hasil risikan pihaknya bersama Pasukan Gerakan Am (PGA) yang mengesan sebuah kenderaan pelbagai guna (MPV) jenis Toyota Vellfire dalam keadaan mencurigakan di lokasi tersebut.
Katanya, berdasarkan pemeriksaan awal menemui sebuah kotak mengandungi 15 bungkusan teh cina jenama ‘Qing Shan’ berwarna hijau dalam MPV itu.
“Hasil pemeriksaan lanjut mendapati kesemua bungkusan itu mengandungi hablur kristal disyaki dadah jenis syabu.
“Berat keseluruhan dadah itu adalah 15.58kg dengan dianggarkan bernilai RM 670,000,” katanya dalam kenyataan hari ini.

Beliau menambah, berdasarkan siasatan kesemua dadah itu akan dipindahkan ke bot pancung yang akan menuju Indonesia.
Siva menegaskan, kedua-dua suspek dan bungkusan dadah yang dirampas telah dibawa ke Ibu Pejabat Maritim Selangor untuk tindakan selanjutnya sebelum diserahkan kepada Cawangan Narkotik Ibu Pejabat Polis Kuala Langat.
“Kes disiasat mengikut Seksyen 39B Akta Dadah Berbahaya 1952,” jelasnya. – KOSMO! ONLINE


KKM nafi abai pesakit wad kecemasan
Oleh WAT KAMAL ABAS

5 Ogos 2022, 5:07 pm
TAIPING – Kementerian Kesihatan (KKM) menafikan dakwaan mengatakan terdapat pesakit terpaksa menunggu lama bagi mendapatkan rawatan di wad kecemasan.
Timbalan Menteri Kesihatan, Datuk Dr. Noor Azmi Ghazali berkata, KKM tidak membiarkan pesakit menunggu lama di bahagian kecemasan bagi mendapatkan rawatan.
“KKM tidak akan membiarkan pesakit menunggu lama kecuali terdapat kes yang lebih memerlukan perhatian seperti peningkatan kes Covid-19 dan pertambahan kes influenza serta penyakit tangan, kaki dan mulut (HFMD) yang turut dirujuk ke bahagian itu.
“Kita tidak nafikan berlaku kesesakan, namun keadaan terkawal, tetapi dakwaan KKM tidak ambil peduli pesakit di wad kecemasan adalah tidak benar sama sekali,” katanya selepas merasmikan Program Sambutan Minggu Penyusuan Susu Ibu Sedunia Perìngkat Negeri Perak di sini hari ini.
Menurutnya, KKM telah mengambil langkah awal dengan memanjangkan waktu operasi sehingga malam di klinik kesihatan tertentu bagi mengelakkan masalah kesesakan berlarutan.
“Kita telah panjangkan waktu operasi klinik kesihatan tertentu dan Hospital supaya keadaan sentiasa terkawal. Selain itu, pesakit yang bukan dalam kategori kecemasan kita nasihatkan untuk mendapatkan rawatan diklinik -klinik berhampiran agar tidak berlaku kesesakan,” katanya.

Mengulas tentang Majlis Sambutan Mingguan Penyusuan Susu Ibu, beliau berkata, susu ibu lengkap dengan segala zat serta nutrisi dan mempunyai kebaikan yang banyak berbanding susu tepung dan sebagainya.
“Ia merupakan antara makanan yang mengandungi zat terbaik untuk bayi. Di samping itu, susu ibu mampu meningkatkan sistem imunisasi tubuh dan dapat mengurangkan risiko bayi kepada penyakit berjangkit seperti HFMD, virus dan bakteria,” katanya. – KOSMO! ONLINE


Pegawai kanan polis, empat individu bebas tuduhan bunuh
Oleh NOR SHAFAWATI YUP

5 Ogos 2022, 5:05 pm
SEREMBAN – Seorang pegawai kanan polis dan empat individu terlepas hukuman mati selepas Mahkamah Tinggi di sini hari ini melepas dan membebaskan mereka daripada tuduhan membunuh tiga lelaki pada 2015.
Hakim Datuk Azman Abdullah membuat keputusan itu selepas mendapati pihak pendakwaan gagal membuktikan kes prima facie terhadap pegawai polis, S. Selvakumar, 45, tiga beradik yang merupakan peniaga besi buruk, N. Rajasakanan, 43, N. Sureshkannah, 42, dan N. Thanabalan, 35, serta pemandu lori, R. Veeramuthu, 56.
“Mahkamah mendapati pihak pendakwaan gagal untuk membuktikan kes prima facie terhadap kelima-lima orang kena tuduh (OKT). Mereka dilepas dan dibebaskan tanpa dipanggil untuk membela diri.
“Adalah tidak selamat untuk bergantung kepada keterangan saksi utama pendakwaan dan keterangan di bawah Seksyen 27 Akta Keterangan bagi penemuan mayat-mayat tersebut.
“Selain itu, tidak boleh diterima kerana pihak polis terlebih dahulu menjumpai mayat-mayat tersebut dan bukannya ditunjukkan oleh kesemua OKT,” katanya pada prosiding pendengaran keputusan kes di sini hari ini.
Mengikut pertuduhan, kelima-lima mereka didakwa membunuh K. Thinesh, M. Tansewaran dan P. Kartisan pada pukul 6 pagi hingga 11 malam, 25 Februari 2015 di atas bukit dalam kawasan kebun kelapa sawit di Jalan Seremban-Mantin di sini.

Pertuduhan dibuat mengikut Seksyen 302 Kanun Keseksaan dan dibaca bersama Seksyen 34 Kanun sama yang membawa hukuman mati.
Sepanjang perbicaraan bermula Januari 2020, seramai 20 saksi termasuk Pakar Patalogi dan Antropologi Forensik Universiti Kebangsaan Malaysia dan Pakar Forensik Hospital Tuanku Ja’afar dipanggil untuk memberi keterangan.
Dalam kes itu, Selvakumar diwakili peguam, Datuk KL Chee, Sureshkannah dan Thanabalan diwakili peguam Haresh Mahadevan dan Ramzani Idris, manakala Veeramuthu dan Rajasakanan pula diwakili peguam, Paul Krihsnaraja dan Amy Chong. – KOSMO! ONLINE


Malaysia tangga ke-130 indeks bersih dunia
Oleh AMREE AHMAD

5 Ogos 2022, 5:00 pm
PUTRAJAYA – Sikap jelik sebahagian besar rakyat Malaysia yang suka membuang sampah merata-rata dilihat memberi impak kepada kebersihan negara apabila Malaysia berada di tangga 130 dalam Indeks Prestasi Alam Sekitar (EPI).
Berdasarkan laporan indeks tahunan itu, Malaysia hanya mengutip sebanyak 130 mata seterusnya berada di tangga ke-50 sebagai negara paling kotor di dunia.
“Di peringkat Asia Tenggara pula, Malaysia agak jauh ketinggalan dengan Singapura yang berada paling atas iaitu tempat ke-44 dunia.
“Begitu juga negara tetangga iaitu Brunei (ke-71), Thailand (ke-108) selain Timor Leste di kedudukan ke-129,” katanya.
Bagaimanapun, katanya, kedudukan Malaysia adalah lebih baik berbanding Laos (ke-149), Kemboja (ke-154), Filipina (ke-158), Indonesia (ke-164), Vietnam (ke-178) dan Myanmar (ke-179).
“Di peringkat Asia pula, Jepun mengungguli carta sebagai negara terbersih di benua ini iaitu ke-25 dunia, diikuti Singapura, Korea Selatan (ke-63), Brunei dan Taiwan (ke-74).

“Sementara negara paling kotor di Asia dipegang oleh India juga terkotor di dunia (ke-180) disusuli Myanmar, Vietnam, Bangladesh (ke-177), Pakistan (ke-176) dan Turkiye (ke-172),” ujarnya. – KOSMO! ONLINE


Ramai desak projek Taman Teknologi di Bertam dibatal serentak
Oleh ISWAN SHAFIQ ISA

5 Ogos 2022, 4:56 pm
SEBERANG PERAI – Keputusan kerajaan negeri untuk tidak meneruskan pembangunan projek kuarters penginapan pekerja berpusat (CLQ) di Bertam disambut baik beberapa pihak namun, kebanyakan mereka mahu satu lagi projek Taman Teknologi Pulau Pinang (PTP) di situ juga tidak diteruskan.
Selain penduduk sekitar Bertam yang terkesan dengan pelaksanaan projek tersebut, gesaan pembatalan projek PTP itu dibuat sebuah biro dibawah parti politik serta pertubuhan bukan kerajaan (NGO) berkaitan alam sekitar di sini.
Wakil penduduk, Mohd. Fahmi Abdul Rejab berkata, mereka masih kekal dengan pendirian untuk tidak mahu sebarang projek khususnya yang melibatkan industri dibangunkan di situ.
“Lagipun sehingga kini, pemaju yang berkenaan masih belum datang untuk berjumpa dengan kami dan memberitahu projek atau kilang-kilang yang akan dibangunkan dibawah PTP itu.
“Dalam hal ini, saya percaya jika PTP masih diteruskan, lambat-laun mungkin dalam tempoh lima hingga ke 10 tahun akan datang, isu CLQ pasti akan muncul semula,” katanya kepada Kosmo! di sini.
Terdahulu, Timbalan Ketua Menteri, Datuk Ahmad Zakiyuddin semalam mengumumkan pembatalan projek CLQ selepas mengambil kira pandangan pemegang taruh termasuk penduduk berjiran serta jabatan-jabatan teknikal yang terlibat.

Dalam pada itu, Pas Pulau Pinang menerusi Pengerusi Lajnah Asas Tani dan Alam Sekitar (LATAS) parti itu, Md. Saiful Lizan Yusoff dalam satu kenyataan juga sependapat dan mahu kedua-dua projek itu dibatalkan serentak.
“Tindakan pemaju yang pernah memulakan kerja tanpa EIA (kelulusan penilaian impak alam sekitar) sebelum ini amat menimbulkan keraguan,” soalnya yang turut memaklumkan masih belum terlambat untuk kerajaan negeri memperbetulkan keadaan dengan tidak meneruskan cadangan pelaksanaan PTP.
Turut senada ialah Pengerusi Pertubuhan Lestari Khazanah Alam Pulau Pinang (Lekas), Zikrullah Ismail dengan berkata, proses kelulusan kajian Laporan Penilaian Impak Sosial (SIA) bagi PTP sebelum ini amat meragukan apabila kelulusan dibuat hanya melibatkan 411 responden secara tertutup tanpa pendengaran awam. -KOSMO! ONLINE


Tambah baik sistem kesihatan awam negara – CAP
Oleh SAFINA RAMLI

5 Ogos 2022, 4:47 pm
GEORGE TOWN – Kementerian Kesihatan (KKM) digesa menambah baik sistem kesihatan awam negara berikutan ancaman lima penyakit berjangkit yang melanda dan menjejaskan sebahagian besar daripada penduduk dunia.
Presiden Persatuan Pengguna Pulau Pinang (CAP), Mohideen Abdul Kader berkata, Malaysia juga turut tidak terlepas daripada virus Covid-19, penyakit tangan, kaki dan mulut (HFMD) dan Influenza.
”Dalam kes lima penyakit berjangkit (termasuk Cacar Monyet dan virus Marburg) yang mengancam negara kita, pihak berkuasa perlu mengambil langkah untuk membendung penyakit itu.
”Ini boleh dilakukan dengan menyediakan akses kepada langkah-langkah kebersihan kesihatan awam,” katanya dalam kenyataan di sini hari ini.
Mengulas lanjut, Mohideen menjelaskan, kemajuan dalam kesihatan awam bukan hanya untuk memberi tumpuan kepada wabak penyakit tetapi untuk membendung penyakit.
”Ini boleh dilakukan dengan mengasingkan mereka yang dijangkiti penyakit untuk tempoh tertentu dan memastikan penyakit ini tidak berjangkit melalui hubungan rapat,” jelasnya.

Beritahunya, CAP menggesa KKM dan pihak berkuasa berkaitan mengambil beberapa langkah segera antaranya menyelenggara tandas awam supaya penularan penyakit bawaan air dapat dibendung.
”Pihak berkuasa juga perlu memastikan terdapat kemudahan air yang mencukupi di kawasan awam untuk pengguna mencuci tangan mereka dengan kerap.
”Satu sistem pelupusan yang mencukupi perlu disediakan di tempat awam bagi pelupusan barang tercemar seperti topeng, sarung tangan dan kertas tisu serta mewujudkan kesedaran mengenai perubahan iklim,” tambahnya. -KOSMO! ONLINE


MAHA 2022: Jabatan Perikanan, tiga universiti bangunkan industri perikanan
Oleh HARRITH HISHAM

5 Ogos 2022, 5:28 pm
SERDANG – Jabatan Perikanan (DOF) menjalin kerjasama menerusi memorandum persefahaman (MoU) bersama tiga universiti awam bagi meningkatkan pembangunan industri perikanan terutama dalam bidang penyelidikan.
Pemeteraian MoU itu disaksikan Menteri Pertanian dan Industri Makanan, Datuk seri Dr. Ronald Kiandee bersempena Pameran Pertanian, Hortikultur dan Agropelancongan Malaysia (MAHA) 2022 di sini, hari ini.
Tiga universiti awam terlibat ialah Universiti Malaya (UM), Universiti Kebangsaan Malaysia (UKM) dan Universiti Utara Malaysia (UUM).
Ronald berkata, kerjasama strategik itu merupakan langkah terbaik dalam perkongsian data dan kajian untuk membangunkan industri perikanan dalam aspek sosial dan ekonomi.
“Kita harap perkongsian data antara DOF dengan universiti-universiti ini akan merancakkan lagi pertumbuhan sektor perikanan negara dan membangunkan komuniti nelayan agar mereka dapat diangkat dari segi sosial dan ekonomi.
“Berikutan itu, diharapkan agar kajian ini dapat menghasilkan agenda negara untuk membangunkan industri perikanan sama ada industri tempatan atau akuakultur moden (pembiak baka),” katanya pada sidang akhbar di sini hari ini.

Tambah Ronald, MAFI sentiasa mengalu-alukan kerjasama strategik antara DOF dengan universiti tempatan.
“Dalam era masa kini sudah tentu perkongsian data dan kajian akan mempercepatkan pembangunan industri yang kita inginkan yang mana ia meliputi beberapa bidang termasuk aspek sosio-ekonomi,” ujarnya.
Pada masa sama, Laman Agrofood Perikanan MAHA 2022 pada kali ini memaparkan pelbagai pameran interaktif melalui 11 elemen menarik seperti galeri tangkapan ikan, sangkar ikan dan pameran ikan betta liar serta banyak lagi. – KOSMO! ONLINE


Buruh didakwa tiga kali kes dadah
Oleh NOR AINNA HAMZAH

5 Ogos 2022, 5:22 pm
KUALA PILAH – Seorang buruh didakwa buat kali ketiga di Mahkamah Sesyen di sini, hari ini atas pertuduhan penyalahgunaan dadah.
Tertuduh, Muhamad Robain Nor Basri, 34, bagaimanapun mengaku tidak bersalah bagi pertuduhan itu yang dibacakan di hadapan Hakim Norma Ismail.
Mengikut pertuduhan, tertuduh didakwa mengguna dan memberikan dadah jenis morfin kepada diri sendiri pada pukul 12.20 tengah malam, 20 April lalu di Pejabat Narkotik, Ibu Pejabat Polis Daerah (IPD) Tampin dekat sini.
Pendakwaan dijalankan mengikut Seksyen 15(1)(a) Akta Dadah Berbahaya (ADB) 1952 dan boleh dihukum mengikut Seksyen 39C(1) akta sama.
Tertuduh bagaimanapun dikenakan hukuman lebih berat di bawah Seksyen 39C(2) ADB kerana pernah dihukum mengikut Seksyen 39C(1) akta sama pada 2015 dan 2017.
Sementara itu, di mahkamah sama, Zainal Abidin Sudeen, 47, yang juga seorang buruh dari Linggi, mengaku tidak bersalah atas tuduhan memiliki ketulan mampat tumbuhan kering dadah jenis kanabis seberat 51.87 gram.

Kesalahan dilakukan pada pukul 1 tengah hari, 27 Julai lalu di tepi jalan simpang empat menghala ke Jalan Tampin Kanan. Pendakwaan dijalankan mengikut Seksyen 12(2) Akta Dadah Berbahaya 1952 dan boleh dihukum mengikut Seksyen 39A(2) akta sama.
Pendakwaan dikendalikan Timbalan Pendakwa Raya, Muhammad Amirul Noor Hashimi manakala kedua-dua tertuduh tidak diwakili peguam.
Mahkamah menetapkan 26 September ini untuk sebutan semula kes. – KOSMO! ONLINE


Isu kartel ayam: Lima perusahaan didapati langgar Akta Persaingan 2010
Oleh ZULKIFLI MANZOR

5 Ogos 2022, 4:15 pm
KUALA LUMPUR – Dapatan awal Suruhanjaya Persaingan Malaysia (MyCC) berhubung isu dalam rantaian industri bekalan ayam mendapati sebanyak lima perusahaan telah melanggar Seksyen 4 Akta Persaingan 2010.
Ketua Pegawai Eksekutif MyCC, Iskandar Ismail berkata, perkara itu terkandung dalam Keputusan Cadangan yang dikeluarkan selepas penilaian teliti dibuat terhadap laporan siasatan oleh Pasukan Khas MyCC.
“Pada 27 Jun lalu, Pasukan Khas MyCC membentangkan laporan penyiasatan.
“Selepas penilaian teliti dibuat terhadap laporan penyiasatan itu, MyCC sebagai badan separa kehakiman secara awalnya, melalui Keputusan Cadangan mendapati perusahaan-perusahaan tersebut melanggar Seksyen 4 Akta Persaingan 2010
“Mereka memasuki perjanjian antipersaingan dan/atau amalan bersepadu dalam menaikkan kuantum harga makanan ayam yang mengandungi kacang soya dan jagung sebagai bahan utama pada awal 2020 hingga pertengahan 2022,” katanya pada sidang akhbar di sini hari ini.
MyCC pada 1 Februari lalu mengumumkan penubuhan pasukan khas untuk menyiasat sehingga ke akar umbi isu persaingan dalam industri ayam dan telur di Malaysia.

Tindakan itu selaras dengan arahan Perdana Menteri, Datuk Seri Ismail Sabri Yaakob yang mengarahkan MyCC menyiasat isu tersebut dalam usaha menyelesaikan kenaikan harga ayam dan telur ayam.
MyCC ketika itu menegaskan tidak akan teragak-agak untuk mengambil tindakan tegas terhadap mana-mana pihak yang didapati melakukan kesalahan di bawah Akta Persaingan 2010. – KOSMO! ONLINE


Lahirkan ‘juara’ bukan semudah masak mee segera – Azizulhasni
5 Ogos 2022, 4:10 pm
PETALING JAYA – Kejayaan pelumba berbasikal trek negara, Muhammad Shah Firdaus Sahrom merangkul pingat gangsa dalam acara Keirin pada temasya Sukan Komanwel dilihat sebagai pencapaian yang membanggakan negara.
Ini kerana menurut jaguh berbasikal trek negara, Datuk Mohd. Azizulhasni Awang, proses untuk menghasilkan seseorang atlet berkualiti tinggi bertaraf antarabangsa bukannya suatu proses yang mudah.
Katanya, ia bukan seperti menyediakan mee segera yang hanya perlu buka bungkusan, campak dalam periuk dan tunggu selama lima minit untuk masak selepas itu angkat lalu makan.
“Akan tetapi ia adalah seperti menanam durian ‘musang king’, mempunyai proses yang amat rumit.
“Perlu dicari tanah yang sesuai untuk ditarah, penyemaian anak pokoknya perlu ikut jarak yang betul, penjagaan air dan baja yang sangat kritikal serta perlu menunggu beberapa tahun untuk pokok tersebut matang sebelum mengeluarkan buah,” tulisnya di laman Facebook.
Azizulhasni berkata, mungkin ramai tidak tahu yang sukan lumba basikal trek adalah antara sukan yang mempunyai level kompetitif yang sangat tinggi di Sukan Komanwel.

Justeru katanya, untuk memenangi pingat bukanlah sesuatu perkara yang mudah, tambahan Shah Firdaus sendiri sebelum ini masih dalam proses pembikinan.
“Kejayaan beliau di Birmingham ini menunjukkan yang beliau sudah beralih dari fasa buah putik kepada fasa buah yang masak ranum.
“Pencapaian tersebut juga telah memberikan jawapan kepada ramai pihak yang sebelum ini sentiasa tertanya-tanya, kita tidak ada pengganti ke? kita ketandusan pelapis ke? tak ada muka baru ke? Semua persoalan sudah terjawab,” katanya.
Pada masa sama, Azizulhasni yakin bahawa Shah Firdaus juga mampu mengegarkan pentas Sukan Olimpik di Paris nanti.
“Disebabkan saya sentiasa berada dibawah ‘ketiak masam’ Shah Firdaus, saya sendiri sentiasa menyaksikan suka duka perit getir yang terpaksa dilalui beliau.
“Saya percaya jika setiap atlet mempunyai kesanggupan tinggi tersebut, mereka juga mampu mengorak langkah untuk pergi lebih jauh,” katanya. -KOSMO! ONLINE


20 nelayan nyaris rentung bot terbakar
Oleh MASTURAH SURADI

5 Ogos 2022, 3:55 pm
MERSING – Seramai 20 nelayan terselamat selepas bot yang dinaiki mereka terbakar di perairan Kuala Endau, Pahang pada malam semalam.
Pengarah Zon Maritim Mersing, Komander Maritim Khairul Nizam Misran berkata, kejadian melibatkan bot tempatan itu berlaku kira-kira pukul 9.30 malam.
Nelayan yang terselamat dalam kejadian kebakaran bot di di perairan Kuala Endau, Pahang malam semalam.
“Zon Maritim Mersing telah menyalurkan maklumat kepada Maritime Rescue Sub Centre (MRSC) Johor Bahru mengenai sebuah bot nelayan tempatan terbakar pada kedudukan 13.7 batu nautika timur laut Kuala Endau, Pahang.
“Kami kemudian mengatur gerak bot ronda kelas Perkasa ke lokasi kejadian dan mendapati kesemua 20 mangsa diselamatkan oleh bot nelayan tempatan yang berada berhampiran lokasi kejadian.
“20 mangsa warga Laos yang terselamat tidak mengalami sebarang kecederaan,” katanya ketika dihubungi di sini hari ini.
Menurutnya, kesemua mangsa dibawa ke Pos Maritim Teluk Gading untuk tindakan selanjutnya. Pemeriksaan mendapati mangsa merupakan pekerja yang sah dan mempunyai pengenalan diri.

Hasil soal siasat, mangsa memaklumkan kejadian dipercayai berpunca dari bahagian enjin sebelum merebak ke bahagian bot. – KOSMO! ONLINE


Jangan percaya SMS bantuan kewangan MySejahtera – MCMC
Oleh EDDY AQMAL MOHAMED HAMIDI

5 Ogos 2022, 4:10 pm
PUTRAJAYA – Orang ramai diingatkan agar sentiasa berwaspada dan tidak terpedaya jika menerima pesanan ringkas (SMS) daripada ID Penghantar ‘GOV’ menggunakan nama organisasi MySejahtera memaklumkan bantuan khas kewangan telah dikreditkan ke akaun Touch N Go (TNG) eDompet mereka.
Suruhanjaya Komunikasi dan Multimedia Malaysia (MCMC) berkata, pihaknya mendapati terdapat penyalahgunaan ID Penghantar ‘GOV’ di mana pihak tidak bertanggungjawab telah memanipulasikan ID tersebut untuk tujuan penipuan.
“Untuk makluman, hebahan SMS melalui ID Penghantar ‘GOV’ dikhususkan bagi membuat Pesanan Khidmat Awam (PKA) berkenaan inisiatif-inisiatif oleh kementerian dan agensi kerajaan yang terlibat.
“Peringatan ini dikeluarkan sejajar dengan penafian oleh pihak MySejahtera berkenaan pesanan SMS palsu berkaitan pemberian bantuan kewangan kepada orang ramai malah pihak Polis Diraja Malaysia (PDRM) turut menggesa orang ramai berwaspada dengan taktik serta modus operandi penipuan,” katanya dalam satu kenyataan hari ini.
Jelas kenyataan itu, tindakan sekatan juga telah diambil oleh MCMC ke atas akses pautan palsu tersebut.
“Orang ramai diminta sentiasa berhati-hati dan menyemak sebarang kandungan SMS yang disyaki palsu dengan cara menghubungi organisasi terlibat bagi mengelakkan anda menjadi mangsa kepada aktiviti berunsur penipuan.

“Individu yang didapati menyebarkan maklumat palsu boleh dikenakan tindakan perundangan di bawah Seksyen 505 Kanun Keseksaan dan Seksyen 233 Akta Komunikasi dan Multimedia (AKM) 1998,” jelas kenyataan itu. – KOSMO! ONLINE


Tengku Zafrul antara tiga ‘calon boleh menang’ di Selangor
Oleh ISKANDAR SHAH MOHAMED

5 Ogos 2022, 4:05 pm
SHAH ALAM – Menteri Kewangan, Datuk Seri Tengku Datuk Seri Zafrul Tengku Abdul Aziz antara tiga individu berpotensi diketengahkan sebagai ‘Calon Boleh Menang’ di Selangor pada Pilihan Raya Umum ke-15 (PRU15).
Dua individu lain iaitu Ahli Dewan Undangan Negeri (ADUN) Sungai Panjang, Datuk Mohd. Imran Tamrin dan Ketua Penerangan UMNO, Shahril Sufian Hamdan.
Ketua Komunikasi BN Selangor, Datuk Seri Jamal Md. Yunos berkata, rakyat memberi sambutan positif dengan keputusan Tengku Zafrul untuk menjadi calon pada pilihan raya umum (PRU).
“Ternyata rakyat memang mengidamkan muka-muka baharu untuk mengetuai kepimpinan negeri ini.
“Nama Tengku Zafrul bukan lagi asing di kerana jawatan sebagai menteri berportfolio penting di dalam kabinet kerajaan membuatkan anak kelahiran Kuala Selangor itu sentiasa mendapat publisiti berterusan,” katanya dalam kenyataan hari ini.
Menurut Ketua UMNO Bahagian Sungai Besar itu, Mohd. Imran yang juga peguam pula sedang meneruskan perkhidmatan cemerlang sebagai wakil rakyat BN sejak PRU-14 lalu.

“Perbahasan beliau dalam Sidang Dewan Undangan Negeri (DUN)  Selangor sering kali menuntut pembelaaan isu rakyat bukan saja di Sungai Panjang malah seluruh negeri ini.
“Kemampuan Mohd. Imran menang dengan majoriti 2,084 undi sebelum ini membuktikan beliau mempunyai aura tersendiri dan mampu pergi jauh jika diberi peluang,” ujarnya.
Jelas Jamal, Shahril Sufian yang juga Pengarah Ekonomi di Pejabat Perdana Menteri pula mempunyai latar akademik amat cemerlang dalam bidang ekonomi.
Justeru, beliau yakin gandingan tiga anak Selangor itu mampu menjadi senjata barisan hadapan BN untuk merampas semula Selangor nanti. – KOSMO! ONLINE


AUG 2022: Giliran Cheong Min tuai emas
Oleh MUHAMMAD ZUHAILY BADLISHAH

5 Ogos 2022, 4:31 pm
UBON RATCHATHANI – Penantian dua tahun ratu wushu negara, Tan Cheong Min untuk kembali beraksi di pentas antarabangsa berakhir dengan penuh kejayaan.
Ia selepas juara dunia itu menepati ramalan memenangi pingat emas acara Nanquan pada Sukan Universiti ASEAN (AUG) 2022 dalam aksi final di Sunee Tower hari ini.
Cheong Min, 24, mengutip 9.55 mata untuk menewaakan pemenang pingat perak dari Myanmar, Aye Thitsar Myint (9.52 mata) dan atlet Singapura, Josephine Lee Sze Min di tempat ketiga dengan 9.21 mata.
“Saya gembira dapat meraih pingat emas selepas dua tahun tiada kejohanan kerana Covid-19. Acara saya pun tiada di Sukan SEA Manila 2019 dan Vietnam 2021.
“Untuk persembahan hari ini, sebenarnya agak berpuas hati dan ia juga mencapai jangkaan yang diletakkan. Walaupun ada sedikit gugup tetapi berjaya mengatasinya dengan baik,” kata Cheong Min.
Hasrat kem wushu untuk terus menambah emas tidak kesampaian selepas Lee Jia Rong dan Tan Cheong Wan terpaksa berpuas hati di tempat kedua dalam acara masing-masing.

Cheong wan yang sebelum ini memenangi pingat emas dalam acara Gunshu lelaki, terpaksa akur kepada atlet Indonesia, Marvelo Edgar Xavier.
Jia Rong pula meraih tempat kedua acara Qiangshu wanita selepas meraih 9.54 mata berbanding atlet Singapura, Le Yin Shuen yang mendapat 9.59 mata, manakala gangsa dimemangi serang lagi atlet Malaysia, Tammy Tan Hui Ling (9.46 mata). – KOSMO! ONLINE


Premis sorok minyak masak bersubsidi diserbu
Oleh JAMLIAH ABDULLAH

5 Ogos 2022, 4:41 pm
JITRA – Kementerian Perdagangan Dalam Negeri dan Hal Ehwal Pengguna (KPDNHEP) Kubang Pasu menyerbu sebuah premis perniagaan di sini semalam kerana disyaki menyorok dan menjual minyak masak bersubsidi dengan pembelian bersyarat.
Dalam serbuan pada pukul 4.15 petang itu, KPDNHEP merampas sebanyak 120 kilogram (kg) minyak masak bersubsidi di dalam polibeg satu kilogram bernilai RM300.
Menurut Pengarah KPDNHEP Kedah, Affendi Rajini Kanth, premis itu disyaki melakukan kesalahan di bawah Akta Kawalan Bekalan 1961 iaitu menyorok barang kawalan bersubsidi minyak masak polibeg satu kg.
“Kes ini disiasat di bawah Akta Kawalan Bekalan 1961 dan sekiranya disabitkan dengan kesalahan, mereka boleh didenda tidak melebihi RM1 juta atau penjara tidak lebih tiga tahun atau kedua-duanya sekali.
“Bagi kesalahan kedua, didenda tidak melebihi RM3 juta atau penjara tidak melebihi lima tahun atau kedua-duanya sekali,” katanya dalam satu kenyataan di sini hari ini.
Katanya, bagi pertubuhan perbadanan, mereka boleh didenda tidak melebihi RM2 juta dan bagi kesalahan kedua didenda tidak melebihi RM5 juta. – KOSMO! ONLINE


JHEAIK pantau kumpulan Hadi Minallah, kenal pasti pengikut di Kedah
Oleh JAMLIAH ABDULLAH

5 Ogos 2022, 4:38 pm
ALOR SETAR – Jabatan Hal Ehwal Agama Islam Kedah (JHEAIK) memantau kumpulan Hadi Minallah dan pengikutnya di negeri ini susulan satu perhimpunan pertubuhan itu di Pulau Langkawi pada Jun lalu.
Pengarahnya, Datuk Mohd. Yusri Md. Daud berkata, siasatan awal mendapati pertubuhan dari Indonesia itu tidak aktif di Kedah dan sekadar menggunakan pulau peranginan tersebut sebagai lokasi perhimpunan.
“Kumpulan ini berasal dari Indonesia dan berpusat di Singapura. Belum ada cawangan di Kedah termasuk di Langkawi yang mana majlis berkenaan menghimpunkan semua ahlinya dari negeri lain juga.
“Walau bagaimanapun, kita memantau kegiatan mereka ini dan akan mengambil tindakan susulan,” katanya di sini hari ini.
Katanya, JHEAIK akan bekerjasama dengan pihak polis untuk mengenal pasti penduduk negeri ini yang terlibat dengan pertubuhan tersebut.
“JHEAIK juga menasihatkan agar orang ramai menjauhi kumpulan itu kerana dikhuatiri terpesong daripada ajaran Islam,” katanya.

Terdahulu, video memaparkan tindakan beberapa wanita yang berniqab memeluk dan mencium seorang lelaki dipercayai ketua kumpulan itu dalam satu majlis konvokesyen di Langkawi viral di media sosial sejak semalam. – KOSMO! ONLINE


Parah ditetak kerana tegur tunggang motosikal secara bahaya
Oleh NUR SYAZWANA MANSOR

5 Ogos 2022, 4:24 pm
SUNGAI PETANI – Hanya kerana menegur tindakan seorang lelaki menunggang motosikal secara berbahaya, seorang pengawal keselamatan ditetak pada kepala dan tangan kiri menggunakan parang dalam kejadian di tapak projek perumahan di Bukit Banyan di sini semalam.
Dalam kejadian kira-kira pukul 4 petang itu, mangsa, Ismail Ahmad, 58, yang cedera parah pada kepala dan tangan dikejarkan ke Hospital Sultan Abdul Halim (HSAH) di sini untuk rawatan.
Dia dari Taman Ria Jaya di sini dilaporkan dalam keadaan stabil.
Ketua Polis Daerah Kuala Muda, Asisten Komisioner Zaidy Che Hassan berkata, hasil temu bual awal, mangsa mendakwa kejadian berlaku ketika dia sedang bertugas di pos pengawal di tapak projek tersebut.
“Dia kemudian ternampak seorang lelaki menunggang motosikal secara berbahaya di tapak projek lalu menegurnya.
“Tidak lama kemudian datang tiga lelaki tidak dikenali dan mereka terus bertindak memukul dan menetak mangsa dengan parang,” katanya dalam satu kenyataan di sini hari ini.

Kata beliau, mangsa dikejarkan ke HSAH dan rawatan mendapati dia mengalami kecederaan luka di kepala dan tangan kiri.
Menurut Zaidy, sebaik menerima laporan itu, pihaknya berjaya menahan dua suspek di kawasan Sungai Petani dan sedang memburu seorang lagi lelaki yang disyaki terlibat dalam kejadian tersebut. – KOSMO! ONLINE


Kastam Sabah rampas 9,000 kotak minuman keras tanpa cukai RM1.568 juta
Oleh IVAN AMIRUL

5 Ogos 2022, 4:18 pm
KOTA KINABALU – Sebanyak 9,000 kotak minuman keras tanpa cukai dianggarkan dengan nilai keseluruhan RM1.568 juta termasuk cukai berjaya dirampas Jabatan Kastam Diraja Malaysia (JKDM) Sabah dalam pemeriksaan di Pelabuhan Sepanggar pada 29 Julai lalu.
Dalam operasi pukul 10.50 pagi itu, kejayaan adalah hasil daripada pemeriksaan yang dibuat menerusi mesin pengimbas terhadap tiga kontena yang terdapat di pelabuhan berkenaan.
Penolong Ketua Pengarah JKDM Zon Sabah, Julaiman Soimin berkata, ketiga-tiga kontena berkenaan diisytiharkan sebagai barang dagangan lain termasuk tisu dipercayai bagi mengaburi mata pihak berkuasa.
“Bagaimanapun, hasil imbasan imej menunjukkan semua kontena berkenaan didapati berisi minuman keras yang dianggarkan bernilai RM658,000 dan melibatkan jumlah cukai RM910,000 juta.
“Bagaimanapun, setakat ini tiada sebarang tangkapan berjaya dilakukan dan siasatan lanjut dijalankan mengikut Seksyen 135 Akta Kastam 1967,” katanya ketika sidang media hari ini.
Dalam pada itu, Julaiman menyatakan JKDM Sabah amat komited dalam usaha menangani sebarang aktiviti yang melibatkan penyeludupan.

Sementara itu, Julaiman turut menggesa masyarakat agar membantu pihak JKDM dalam usaha memerangi jenayah penyeludupan khususnya membabitkan rokok, minuman keras, mercun, dadah dan kenderaan.


Bayaran dikurangkan punca penghantar makanan berang
Oleh MOHAMAD HAFIZI BIN MOHD SAID

5 Ogos 2022, 2:07 pm
IPOH – Kerajaan digesa campur tangan menyelesaikan kemelut yang dihadapi penghantar makanan selepas syarikat penghantaran makanan didakwa menindas golongan berkenaan dari segi pengurangan pendapatan.
Salah seorang penghantar makanan, yang hanya ingin dikenali sebagai Zack berkata, mereka semua sudah tidak mampu bertahan dengan penindasan yang dilakukan terhadap mereka.
Menurut beliau, penghantar makanan sudah cukup tertekan dengan kenaikan kos sara hidup yang dihadapi rakyat dan kemudian ditambah pula dengan pengurangan pendapatan yang dihadapi mereka.
“Seperti yang sedia maklum kita buat ‘blackout’ ini adalah kerana ketidakpuasan hati kami penghantar makanan terhadap syarikat-syarikat penghantar makanan terutamanya mengurangkan bayaran penghantaran yang kami lakukan.
“Bila kami hantar satu pesanan makanan dalam jarak dekat, kami menerima bayaran RM4 tetapi bila kami dapat pesanan berganda atau tiga kali sehala, bayaran yang kami terima adalah antara RM6 hingga RM8, jadi mana baki duit jika kami hantar 3 lokasi sepatutnya RM12.
“Kemana larinya wang kami, siapa yang ambil, siapa yang makan duit itu kerana itu hak kami duit kami dan bukan hak syarikat, itu sebab kami marah,” katanya kepada Kosmo! di sini hari ini.

Zack turut memaklumkan sebelum ini sekitar tahun 2020 beliau mampu memperoleh pendapatan RM130 hingga RM150 sehari bagi tempoh menghantar makanan bermula pukul 8 pagi hingga 6 petang. – KOSMO! ONLINE


Perahu karam, budak lelaki 10 tahun hilang
Oleh NOR AZIAH MAT NOH

5 Ogos 2022, 3:00 pm
KUCHING – Seorang kanak-kanak lelaki berusia 10 tahun dikhuatiri lemas apabila perahu yang dinaikinya bersama keluarga karam dalam kejadian di Sungai Rajang, Kapit, di sini awal pagi tadi.
Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sarawak berkata, kejadian berlaku pada pukul 9.45 pagi apabila enjin perahu dinaiki empat sekeluarga itu menghadapi masalah.
“Enjin perahu mengalami masalah dan gagal dihidupkan menyebabkan perahu hanyut lalu melanggar tongkang yang berlabuh mengakibatkan perahu berkenaan karam.
Operasi mencari kanak-kanak hilang dilaksanakan di Sungai Rajang, Kapit hari ini.
“Ayah mangsa, Antas Agang bersama isteri dan salah seorang anaknya berjaya menyelamatkan diri manakala mangsa, Jenggut Atas, 10, hilang dikhuatiri lemas,” katanya dalam satu kenyataan hari ini.
Susulan itu, operasi mencari dan menyelamat (SAR) dilaksanakan membabitkan 10 anggota dari Balai Bomba dan Penyelamat (BBP) Kapit bersama anggota polis. – KOSMO! ONLINE